May 27, 2018, 5:33 p.m. 18658\nЖозе Моуриньонинг бир гапи бор. «Мен дунёда энг яхши мураббий эмасман, аммо мендан яхшироқ мураббий йўқ». Қизиқ, сендан яхшироқ мураббий йўқ бўлса, демак сен энг яхши мураббий экансан-да? Мантиқан тўғрими?\nБиласизми, Моуриньо бу гапни ҳазиллашиб айтганми ёки жуда чуқур фалсафани жойлаганми, билмадим, лекин кечаги ўйиндан кейин шу иборани эсладим. Ана энди тўлиқ тушунгандек, фарқни англагандек бўлдим. Бу мавзуга мақола охирида яна қайтамиз.\n«Ливерпуль»нинг илк дақиқалари\n«Ливерпуль»нинг илк дақиқаларда кўрсатган ўйини шубҳасиз жуда кучли чиқди. Рост. «Реал»га қарши финалда бу даражага ҳар қандай жамоа ҳам чиқмаган, қўшиламан. Лекин айнан ниманинг ҳисобига шундай фаол ўйин ва хавфли вазиятлар юзага келганига эътибор берилса, ҳаммаси вақтинчалик бўлганини сезиш қийин эмас.\n«Ливерпуль» «Реал»ни ютиши учун кўпроқ югуриши, жуда кўп югуриши керак эди. Дастлабки дақиқаларда бунинг иложи бор. Кўп жисмоний куч захирасига эга бўлган футболчилар ўйиндаги фаолликни, ҳар бир қарич зона учун курашни, майдоннинг ҳар бир ерида сон жиҳатидан устунликни таъминлашлари мумкин. Аммо бу вақтинча бўлади. Чунки бутун ўйин давомида шундай ҳаракатланишга ҳеч бир футболчи қодир эмас. Натижада нима бўлади?\nҚачонки, «Реал» ва «Ливерпуль» жисмоний тарафдан тенг куч сарфлай бошласа, иккала жамоа тенг югура бошласа, албатта, «Реал» ютади. «Реал»да маҳоратлироқ, тажрибалироқ ижрочилар жамланган. «Ливерпуль» «Реал» билан тенг куч сарфлаб туриб, «Реал»ни енга олмасди. Балки, илк дақиқаларда гол урганида, вазифа енгиллашар, ўйинни, ҳужумни эмас, тўпни имкон қадар ўз жарима майдонидан узоқлаштиришни ташкиллаштириш бирмунча осон бўларди. Аммо бундай бўлмади.\nШу нуқтаи назардан, кечаги «Ливерпуль»ни чорак финалдаги «Ювентус»га таққослаш қийин. Аллегри ўйинга ғирт тактик томондан тайёрланган, мақсад «Реал»га қарши ўйнаш эмас, имкон қадар «Реал»га ўйнашга имкон бермаслик бўлган. Фаолроқ бўлиш, кўпроқ югуришдан кўра, имкон қадар тўғри ўйнаш, кучларни тенг сарфлаш бўлган. Шунинг учун ҳам уларнинг имконияти каттароқ бўлган.\nКлопп ундай мураббий эмас. У рақибга қарши ЎЙНАШни ихтиёр этади доим. Бу ҳар доим чиройли кўринади. «Ливерпуль» ютса, гап йўқ, зўр ўйнашди, юта олмаса, гап йўқ, зўр ўйнашди, лекин ютқазишди. Шу. Аслида Клопп бошқа тактик қарорлар ёки режалар орқали кечаги ўйиндан яхшироқ натижа чиқариши мумкин эдими? Бу ҳақида ҳеч ким ҳеч қачон ўйлаб ҳам ўтирмайди. Клопп ўзидан мана шу иллюзияни яратган, тамом. Клопп «Бавария» ёки «Манчестер Юнайтед» эмас, «Боруссия» ва «Ливерпуль»ни бошқариши, айнан шу жамоаларга кўпроқ мос экани ҳам шундандир, балки.\nИккинчидан, шунчаки, таркибларнинг мутаносиб эмаслиги. «Реал»да захирадан майдонга тушадиган кучлар орқали, ўша савияни сақлаб қолиш имкони бир неча баробар катта эди. Гарет Бэйл ва Лаллананинг фарқидек, масалан.\nСалоҳ ёки Салоҳсиз\nКўпчилик Салоҳнинг майдонни тарк этиши учрашувнинг бурилиш нуқтаси бўлганини айтмоқда, ва ҳатто Рамосни атайлаб бу ишни қилганликда айблаяпти. Қўшилмайман, сиз бир футбол мухлиси сифатида рақиб футболчисининг жароҳат олишини истаб ўтиришингиз мумкин, аммо футболчи ўзига ўхшаган бошқа бир футболчини атайлаб жароҳатлаш учун ҳаракат қилмайди. Рамос атайлаб жароҳат етказмоқчи бўлганига, умуман буни истаганига ишонмайман, тамом.\nЭнди бурилиш нуқта ҳақида. Бурилиш нуқта Салоҳнинг чиқиб кетиши эмас, «Ливерпуль»нинг югуриб-югуриб чарчаб қолиши эди ва бу ҳолат Салоҳ майдонда бўлганида ҳам, албатта содир бўларди.\nМавсум давомида Салоҳ ва Месси жуда кўп бор таққосланиб келди. Аммо жуда кўп мутахассисларнинг таъкидлашича, бу икки футболчининг жамоаси ўйини таъсирини тенглаштириш қийин. Месси майдоннинг ҳам, ўйиннинг ҳам жуда кўп қисмида ҳаракат қилади, ҳужумларни ташкил қилади, «Барселона» ҳужумлари айнан Месси орқали амалга оширилади. Салоҳ эса, кўпроқ якунловчи ва ижрочи. «Ливерпуль»нинг ҳужум ташкил қилиши ва кўрсатадиган ўйин савияси Салоҳнинг бор ёки йўқлигига боғлиқ эмас, Салоҳнинг майдонда бор ёки йўқлиги «Ливерпуль» ўйинини ўзгартирмайди.\nСалоҳ жамоаси ўйинига эмас, натижага таъсир кўрсатадиган фигурадир. Яъни, унинг ҳужум якунлашдаги ижроси, самарадорлиги ёрдамида «Ливерпуль» кўрсатаётган яхши ўйин голга айланади. Салоҳ вазият яратмайди, Салоҳ вазиятларни голга, яъни натижага айлантиради.\nХўш, энди шу ўлчовни кечаги ўйинга қўлласак. Агар «Ливерпуль» иккинчи бўлимда жуда кўп вазият ва ҳужумлар ташкил этиб, реализация борасида оқсаганида, Салоҳнинг майдонда бўлмагани натижага таъсир қилди, деб айтишимиз мумкин эди. Аммо «Ливерпуль» бу борада яхши ўйин кўрсата олмади, Маненинг голи ва айнан Маненинг бир хавфли зарбасидан ташқари, «Ливерпуль»нинг ҳақиқий босимини ва ҳужумкор ўйинини кўрмадик. Демак, катта эҳтимол билан Салоҳ ҳам ўйин картинасини ўзгартира олмасди.\nҲа, бир жиҳатни тан олиш керак. Салоҳнинг кетиши «Ливерпуль»ни кучсизлантиришдан кўра, «Реал»ни кучайтиргани бор гап. Сабаби, рақибнинг энг хавфли ҳужумчисининг кетиши «Реал»даги ҳимояланувчи футболчиларга, айниқса, Марселога ишонч бағишлади. У энди олдингидан фарқли равишда, қўрқмасдан олдинга бора бошлади, «Реал» ўз ортидаги катта зоналардан камроқ хавфсирай бошлади.\n«Ливерпуль»нинг ҳимояси қачон тузалади?\nКариуснинг хатолари, шубҳасиз, ўйин тақдирини ҳал қиладиган даражада қўпол чиқди, қўшиламан. Бу ҳақида алоҳида тўхталиш ҳам шарт эмасдир балки. Аммо биласизми, Кариус кеча «Ливерпуль»ни, Клоппни, футболчиларни, умуман ҳаммани қутқариб қолди, назаримда. Чунки инглизлар барибир ютқазишлари мумкин эди, эҳтимоли катта эди. Қутқарди, деяётганимнинг сабаби, бундай ўйинлар, бундай хулосалар аввал ҳам, қаердадир, жуда кўп айтилганидадир.\n«Ливерпуль»нинг дарвозабони чатоқ! «Ливерпуль» ҳужумда зўр ўйнайди, лекин нуқул ҳимояда қовун туширади! Агар «Ливерпуль» яхши ҳимоячиларни сотиб олса, уларни тўхтатиб бўлмай қолади!\nКўп эшитганмиз-а? Ростан ҳам шундайми? Нима деб ўйлайсиз, агар «Ливерпуль» тўртта топ ҳимоячини сотиб олса, камроқ гол ўтказишни бошлайдими? Барча масала, Ловреннинг савиясиз эканидами? Менимча, йўқ.\nҲар қандай жамоани ҳужумчилар ва ҳимоячилар деб бўлмаслик керак. Жамоада ҳимояланиш бўлади, ҳужумни ташкил қилиш бўлади ва бу жараёнда бутун таркиб иштирок этади.\nКлоппнинг ғояси юқори прессингга, кўпчилик бўлиб ҳужум ташкил қилишга асосланган. Юқори прессинг деганда, охирги ҳимоячи ўз дарвозасидан жуда узоқда жойлашиши назарда тутилади. Бундай ўйнаш орқали, жамоа жуда кўп вазият яратади, кўп гол уради, кўп ҳужум қилади, лекин бу вазиятлар қайсидир жиҳатдан ҳимоядаги хатолар эвазига содир бўлади. Агар сиз юқори прессингда ўйнашни танлар экансиз, ҳимоядаги хатолар, футболчининг ўз ўрнига ўз вақтида етиб келмаслиги, рақибда вазият яратиш учун кўпроқ зона бераётганингизни биласиз ва шуни қабул қиласиз, тамом. Ҳам ҳимояда ишончли ўйнаб, ҳам «Ливерпуль» каби ҳужумкор бўлиш имконсиз.\nМасалан, Моуриньо бошқа тоифа. У ғалабанинг омили сифатида камроқ хато қилишни тушунади ва «тўп бизда бўлмаса, хато қилмаймиз» деган тамойилни илгари суради. У рақиб тўпни эгаллаган пайтда, ҳамма футболчиларини тўпнинг нариги томонида бўлишини, очиқ зоналар бўлмаслигини талаб қилади. Погба билан зиддиятлар ҳам шунда, франциялик ярим ҳимоячи кўп ҳолларда, тўп йўқотилганда ўз зонасини ёпишга улгурмаслигидир. Бу Погбанинг камчилиги эмас, Погба бошқа клубда худди шу хусусиятлари билан фойдалироқ бўлиши мумкин, аммо айнан Моуриньо системасида агар бир футболчи айтилганидек ҳимояланмаса, тизим бузилади, очиқ зоналар вужудга келади. Чунки «Ливерпуль» каби тезкор прессинг қилиб, ўз вақтида тўп олиб қўйилмагач, рақибни тўпни хотиржам бошқариб, позицион ҳужум ташкил қилинишига атайлаб йўл қўйилгач, энди зоналар ёпилиши шарт.\nЭнди бундай вазиятда, «МЮ» тўпни рақибдан олиб қўйган ҳолатда ҳам, бутун таркиб ўз жарима майдони яқинида бўлгани учун ҳужум ташкил этиш қийинлашиб кетади. Шунинг учун ҳам «МЮ» «Ливерпуль»дан камроқ гол уради. Шу билан бирга «Ливерпуль» «МЮ»дан кўпроқ гол ўтказиб юборади. Гап фақат Де Хеанинг маҳорати эмас, аслида Моуриньо таркибидаги ҳимоячиларнинг савияси ҳам «Ливерпуль»дан баланд эмас. Бу ерда фарқ мураббийларнинг ўйинга, ҳолатга, вазифага бутунлай фарқли тизимда ёндашишларидир.\nБир пайтлар, «Барселона» таркибида бўйи баланд, боши билан яхши ўйнайдиган ҳужумчилар етишмасди. Натижада, стандарт вазиятларда жамоанинг имконияти жуда паст бўларди. Айниқса, жамоа ўйини чиқмаётган, рақиб ҳимоясини ёриб ўта олмаётган пайтларда, кўпчилик, бўйи баланд бирор ҳужумчи билан План-Б га ўтиш, тўзпни давомли тарзда юқорилатиб рақиб жарима майдонига етказиш усулини маслаҳат берарди. Айнан шу нарса етишмагани учун «Барселона» ютолмади, дейишарди.\nЛекин бу гаплар Гвардиолага «таъсир қилмаган». У бўйи баланд ҳужумчи сотиб олмаган, бурчак тўпларини юқорилатиб оширмасдан, қисқа пас билан давом эттираверган. Сабаби, бошқа футбол ўйнаш, жамоа мукаммал тарзда ўрганиб олган жорий услубнинг самарасини тушириш орқали бўларди. Ё униси, ё буниси, ёки иккала услубдан аралаш фойдаланиш – бу ҳолда икки услуб ҳам пасаяди, бир жамоа ҳам «тики-така»да, ҳам узун пасларда бирдек мукаммал бўла олмайди.\nЯъни, «Ливерпуль»нинг ҳимояда бўш ўйнаши эртага тузаладиган муаммо эмас. Тузалиши керак бўлган ҳолат ҳам эмас. Бу умуман муаммо ҳам эмас, Клопп тактикасининг «пабочний эффекти»дир. «Ливерпуль»нинг ўта ҳужумкор жамоа экани ҳақидаги мақтовлар қачонгача давом этса, унинг ҳимояси ҳам ўша пайтгача танқид қилинади. Бошқа йўл йўқ, чидайсизлар.\nБу савол берилаверади, берилаверади. Йўқ, дейиш учун «Реал»нинг сўнгги беш йилда тўрт марта тенгсиз бўлгани халақит беради. Ҳа, дейиш учун эса, жамоа ўйинида, айтайлик, бошқа топ жамоаларда бўлмаган, ҳамма интилиши керак бўлган алоҳида жиҳатларни пайқамайсиз.\nБошқача айтиш мумкин лекин. «Реал» эталон эмас. «Реал» Европа футболининг чўққиси эмас. Аслида, бугунги кундаги ҳақиқий чўққи «Реал»ни ютиш, «Реал»дан кучлироқ бўлишдир.\nЎша чўққи ҳозир бўш...\n21 Октябрь 6170


Владимир Путин ва Ражаб Тоййиб Эрдўғон\nРоссия ва Туркиянинг Сурия шимолидаги қўшма назорат миссияси 1 ноябрь куни ўз ишини бошлайди. Бу ҳақда Туркия президенти Ражаб Тоййиб Эрдўғон маълум қилди.\nМосква ва Анқара эришган келишувга биноан, Сурия чегарасидаги ҳудуднинг бир қисми Анқара назоратига берилади, бошқа қисмини эса Россия ҳарбийлари ва унинг иттифоқчиси бўлган президент Башар Асадга содиқ кучлар назорат қилади.\n- Ҳамкорликдаги миссияни жума куни бошлаймиз, - деди Эрдўғон.\nПрезидент қўшма назорат чегарадан 7 км гача бўлган ҳудудни қамрашини қўшимча қилди.\nЎтган ҳафтада Москва ва Анқара курд кучларини Сурия-Туркия чегарасидан нарида ушлаб туриш ва назорат қилиш бўйича келишувга эришган эди. Келишув доирасида Россия ва Сурия кучлари курд жангчилари чегарадан 30 км масофагача ҳудудни тарк этишини таъминлайди. Курд жангчиларига ҳудуддан чиқиб кетиш учун 150 соат муҳлат берилган.\nЭрдўғон Россия расмийлари Туркия террорчилар деб ҳисобловчи курд қўшинларининг 34 минг аъзоси ҳудудни тарк этганини айтганини, аммо ўз манбалари буни тўлиқ тасдиқламаганини таъкидлади.\nТуркия президенти мамлакат кучлари суриялик курд жангчиларга дуч келса ёки ҳужумга учраса, Анқара ўзи лозим топгандек чора кўришини қўшимча қилди.


Катта экран катта пул дегани эмас - Terabayt.Uz\nNokia бренди ўрта бюджетли, шахсий фойдаланишлар учун Windows 11 операцион тизимида ишлай оладиган янги PureBook Pro ноутбукини тақдим қилди. Юмалоқ қиррали, нафис дизайнга эга янги ноутбук иккита, катта ва кичик моделда Off Global томонидан ишлаб чиқарилади ва сотилади.\nPureBook Pro 15.6 ва 17.3 дюймли, 1920х1080 резолюцияли Full HD экранга эга бўлиб, унинг 2 мегапикселли камераси ҳам бор. Қурилманинг кўп қисми пластикдан, ёпилувчи қопқоғи эса алюминийдан тайёрланган. 19.05 ва 19.6 миллиметр қалинликда, оғирлиги эса 1.7 ва 2.5 килограмни ташкил қилади.\n"Капот остида" PureBook Pro 12-авлод Intel® Core™ i3 процессори, 8 GB DDR4 оператив хотира, 512 SSD хотира сизнинг виртуал оламдаги ишларингиз самарадорлигини оширишга хизмат қилади. Батарея қуввати 57 ва 63 ватт-соат бўлиб, бу ноутбукнинг 10 соат давомида ишлашини таъминлайди. Ён томонда жойлашган иккита USB-C портлари 65W тезликда ноутбукни атиги 30 дақиқа ичида 60% гача қувватланиши имконини беради. Шу билан бирга унда битта USB-А, аудио порти ва қўшимча хотиралар учун Micro CD слоти, клавиатура икки четида 4х8 овоз кучайтиргичлари мавжуд.\nШунингдек, PureBook Pro бармоқ изи сканерига ҳам эга ва бу билан ноутбукни бир босиш билан қулфдан оча оласиз. Hоутбукда 14х8 ва 17х9.5 ўлчамда сенсорли панел ва орқадан ёритиладиган клавиатура бўлади, аммо қўшимча рақамли панел бўлмайди.\nPureBook Pro ноутбуки Франсия, Белгия, Финландия, Денмарк, Швеция, Лухембург, Нидерландия, Австрия, Германия, Ирландия, Италия, Полша, Португалия, Испания, Норвегия, Исландия, Буюк Британия, Швейтсария, Марокаш, Тунис, Канада ва Таиланд мамлакатларида кўк, қизил, тўқ кулранг, кулранг рангларда €699 ва €799 нархда сотувга чиқарилиши кутилмоқда.\nNokia янги ноутбукини МWC 2022 кўргазмасида ҳам тақдим қилинади.\nЎҚИНГ: Microsoft компютерингиз Windows 11 учун мос эмаслигини эслатиб туради


ТОШКЕНТ, 9 ноя — Sputnik. Қозоғистон Ақтўбе суди уч нафар автобус ҳайдовчисига ҳукм чиқарди. Уларга 5 йилга озодликдан маҳрум этиш жазоси тайинланди.\nТранспорт компаниясининг таъсисчиси ва механиги 3,5 йил озодликдан маҳрум этилди.\nБундан ташқари, судланувчилар ҳалок бўлган 52 нафар ўзбекистонликнинг оила аъзоларига 2 миллион тенги миқдорида товон пули тўлайдилар. Бу ҳақда Sputnik Қозоғистон хабар қилди.\nУшбу жиноий иш бўйича беш нафар шахс айбдор деб топилди: уч нафар автобус ҳайдовчиси ва “Азия транзит сервис” корхонасининг икки нафар ишчиси – таъсисчи ва механик. Уларга рейсга чиқаришдан олдин автобусни текшириш мажбурияти бўлган.\n“Уч нафар автобус ҳайдовчиси 5 йил озодликдан маҳрум этиш жазосини олди. Транспорт компаниянинг таъсисчиси ва механиги 3,5 йил озодликдан маҳрум этиш жазосига ҳукм қилинди”, - деб таъкидлади суд вакили.\nСудда ҳайдовчилар томонидан транспорт воситасини эксплуатация қилиш ва ёнғин хавфсизлиги қоидалари бузилганлиги аниқланди: автобус салонида йўловчилар исиниш учун лампадан фойданишган.\nКомпания раҳбарининг ҳаракатлари носоз автотранспорт воситасини чиқариш оқибатида икки ва ундан ортиқ шахслар ўлимига сабаб бўлиши, шунингдек расмий ҳужжатларни қалбакилаштириш бўйича квалификация қилинган.\nМеханикка эса носоз автотранспорт воситасини эксплуатацияга чиқариш оқибатида икки ва ундан ортиқ шахслар ўлимига сабаб бўлиши бўйича айблар қўйилган.


савоб | ukkosha.shosh.uz\nБош саҳифа » Тег архивлари: савоб\nТег архивлари: савоб\nБир киши Ашраф Алий Таҳонавий раҳматуллоҳи алайҳдан: “Нима учун сизлар маййитга савоб бағишлашдан қайтарасизлар?” деб сўраган эди, у киши шундай дедилар: “Маййитга савоб бағишлашдан ким манъ қилар экан? Ҳеч ким манъ қилмайди. Ҳа, унинг саҳиҳ тариқаси айтилади. Яъни савоб бағишлашнинг шаръий йўлини айтиш лозим. Бу гапнинг тафсилоти шуки, мақсад маййитга савоб етишидир. Савоб ҳосил бўлиши эса амал қилувчининг ихлосига боғлиқ. ...\tБатафсил »\nЎтганларга савоб етишининг 3 шарти\nБиринчиси: Вафот этган маййит мўмин мусулмон ҳолда яшаб ўтган бўлиши керак. Агар маййит мушрик ёки кофир ҳолида вафот этган бўлса, унинг ҳақига истиғфор айтиш ва дуо қилиш, савобини бағишлаш дуруст бўлмайди. Аллоҳ таоло шундай дейди (Тавба, 113-оят): مَا كَانَ لِلنَّبِيِّ وَالَّذِينَ آمَنُوا أَنْ يَسْتَغْفِرُوا لِلْمُشْرِكِينَ وَلَوْ كَانُوا أُولِي قُرْبَىٰ مِنْ بَعْدِ مَا تَبَيَّنَ لَهُمْ أَنَّهُمْ أَصْحَابُ الْجَحِيمِ Яъни: “Пайғамбар ва ...\tБатафсил »


Шахмат тахтасидан ташқаридаги «ўйин»лар. Ўзбекистонлик гроссмейстер нега БААга кетишга мажбур бўлганди?\n19:01 / 16.02.2021\nШахмат – инсон ақлий қобилиятини ривожлантирадиган ажойиб ўйин, аммо Ўзбекистонда унинг мавқейи ҳақида ижобий фикр билдириш қийин. Халқаро шахмат мусобақалари ғолиблари ва гроссмейстерларга доим ҳам етарлича эътибор билан қарашмаган.\nБирлашган Араб Амирликларига сафаримиз давомида 10 йилдан кўпроқ вақт илгари Ўзбекистонни тарк этган ўзбек гроссмейстери Сергей Қаюмов билан учрашдик.\nСергей – 39 ёшда; шахматчилар оиласида туғилган. Отаси Дмитрий Қаюмов – халқаро гроссмейстер, онаси Ирина Қаюмова – ФИДE устаси ва халқаро ҳакам. Сергей Қаюмов 2011 йилда Дубайда шахмат марказини очган ва мураббийлик фаолиятини бошлаган.\nУ интервюсида Ўзбекистондан энг кучли шахматчиларнинг чиқиб кетиши сабаблари, нима учун ватанни тарк этишига тўғри келгани ва бошқа кўп нарсалар ҳақида сўзлаб берди.\n(Интервю 2021 йил 28 январда Дубайда, Азиз Абдуҳакимов Ўзбекистон шахмат федерацияси раиси лавозимига тайинланишидан олдин ташкил этилган).\n– Сергей, нега бугунги кунда шахмат каби шундай интеллектуал ўйин бошқа спорт турлари билан солиштирганда унчалик оммабоп эмас?\n– Барча спорт турлари ичида қайси бири энг оммабоп?\n– Хўш, нима учун?\n– Томошабоп, ҳиссиётлар.\n– Бошқа тарафи ҳам борми? Чунки бу ўйин қоидалари ҳамма учун тушунарли. Футбол кўриб ўтирган одам бир дақиқа ичида ўйиннинг маъносини тушуниши мумкин, аммо шахмат ўйини қоидаларини қандай тушуниш керак? (Кулади). Ҳа, мабодо бир дақиқалик блиц (тезкор шахмат) бўлса, ҳатто тахтада нима содир бўлаётганини тушунмасдан туриб ҳам ҳиссиётлар шиддатини кузатиш қизиқ, аммо афсуски, ўйин қоидаларини ҳамма ҳам билмайди.\nЛекин Каспаров, Карпов, Фишер ўйнаган даврларда шахмат жуда машҳур эди. Ҳозирда Карлсен (Магнус Карлсен – амалдаги жаҳон чемпиони – таҳр.) туфайли шахмат яна оммалашмоқда, у шахматни яхши даражага кўтарди. Бундан ташқари, «Қироличанинг юриши» сериали ҳам катта шов-шувга сабаб бўлди, чунки у шахматнинг ўзига хос хусусиятларини тушунмайдиган одамлар учун ҳам қизиқ эди.\n– Ҳар икки тараф учтадан юриш қилганидан кейин 9 миллиондан ортиқ комбинация пайдо бўлиши ростми?\n– Неча миллионталигини билмайман, лекин ҳа, уларнинг сони жуда кўп. Бир пайтлар Гарри Каспаров компютер билан ўйнаганида, компютер сониясига 20 миллион позицияни ҳисоблаб чиққан (*аслида 200 миллион – таҳр.).\n– Бу мавзуда гап бошлаганимизда сўрамоқчиман: ким кучли? Инсониятми ёки компютер?\n– Қанақасига айлантирманг, албатта компютер кучлироқ, аммо инсон ҳали ҳам компютерни мағлуб эта олиши мумкин бўлган айрим позициялар бор – улар бирор донани қурбон қилганингизда позицион деб аталади, компютер эса ташаббусдан кўра моддий ютуқни афзал кўради. Яқинда 4 соат ичида шахмат ўйнашни ўрганиб, дунёдаги энг кучли дастурни мағлуб этган янги AlphaZero дастури чиқди.\nДунёдаги энг зўр 10 шахматчи ҳали ҳам маълум позициялар бўйича компютерлар билан рақобатлаша олиши мумкин, аммо «ҳисоблаш» борасида компютердан ўтиб кетиш жуда қийин.\n– Ўзбекистонни қачон ва нима учун тарк этишга мажбур бўлгансиз?\n– 2002 йилда федерация (Ўзбекистон шахмат федерацияси – таҳр.) билан муносабатларимиз ёмонлашди. Аниқроғи, бутун федерация билан эмас, балки айнан бир киши билан – бу Турдалиев Ҳусан Худайқулович, у истеъфодаги МХХ генерали, бу ҳақда бутун дунё билади, чунки турли мусобақаларга борганида унинг ўзи бу ҳақда гапирган.\n– Муносабатларингиз нима учун ёмонлашганди?\n– Чунки оиламиз очиғини гапира бошлади. 2003 йилда Қатарда эркаклар ўртасида Осиё чемпионати бўлиб ўтди, унда отам ва мен қатнашишимиз мумкин эди, аммо федерация бизга рухсат бермади, аниқроғи Турдалиев бизни чемпионатга қўйишни истамади. Ўшанда Қатар шахмат ассоциацияси президенти Ал-Ҳитмий Турдалиевга шахсан қўнғироқ қилди ва бизни чемпионатга қўйишни сўради, чунки жойлар бор эди ва биз барча харажатларни ўз зиммамизга олдик, федерациядан ҳеч нарса талаб қилинмади. Аммо Турдалиев фақат биттамиз қатнашишимиз мумкинлигини айтди ва отам менга ўз ўрнини берди.\nОнам ҳар доим ўз фикрини гапирарди, Турдалиевга эса бошқаларнинг ўз фикри бўлиши ёқмасди. У 2010 йилда федерацияни танқид қилгани учун онамни 3 йилга, 2018 йилда эса бир умрга дисквалификация қилди.\nМасалан, отам 13 ёш-у 1 ойлигида гроссмейстер бўлган Нодирбек Абдусаттаров билан ишлаган. У Карякиндан (россиялик шахматчи Сергей Карякин 12 ёш-у 7 ойлигида тарихдаги энг ёш гроссмейстерга айланган, Гиннеснинг рекордлар китобига киритилган) ўтиб кетиши мумкин эди, аммо бундай бўлмади, чунки федерация бунга қизиқмади ва унга ҳомийлик қилмаган. У 2017 йилда Чигорин турнирига бориб охирги гроссмейстерлик нормасини бажарганида унга ота-онаси ҳомийлик қилган. Улар Чимкентга, Чимкентдан Москвага, Москвадан Санкт-Петербургга боришган, чунки молиявий жиҳатдан бу энг арзон йўл бўлган. Федерация бунда умуман иштирок этмаган. Бундан ташқари, Абдусатторов отамнинг шогирди бўлгани учун Турдалиев «ғилдирак орасига таёқ суқди».\nТурдалиевнинг иш услуби қўрқитиш. Онам милицияга чақирилди, кейин суд бўлди, гўёки онам клубга келиб, ўзини номуносиб тутган. Турдалиевнинг атрофидагилар, унинг ходимлари унинг амри билан ҳужжатларга қўл қўйишган. Дастлаб онам судда ютқазди, чунки у ҳаммага қарши бир ўзи эди; кейин апелляция берди, адвокат ёллади ва судда ғолиб чиқди. Бу – онамда судланганлик бўлиши учун қилинган. Онам ҳозирда ФИДE (Халқаро шахмат федерацияси) байроғи остида чиқади, чунки агар у дунё рейтингида Ўзбекистон байроғи остида бўлса, федерациядан рухсат олиши керак, у ердан эса ҳеч нарса ололмайди.\nШунингдек, у халқаро ҳакамлик унвонини сохта ҳужжатлар орқали олган деб тахмин қиламан. Буни кўпчилик билади. Халқаро ҳакам бўлиш учун аввал миллий, кейин республика тоифасига эга бўлиш керак. Унда буларнинг ҳеч бири йўқ эди. У шахматда 1999 йилда пайдо бўлган, ўшанда Наманганда Осиё чемпионати бўлиб ўтган, онам ҳакам, у эса ташкилотчи бўлган. Ҳакам эмаслигига қарамай, бош котиб Адҳам Юнусовни ҳужжат беришга мажбур қилган. Онамнинг имзосисиз. Шу тарзда халқаро ҳакам унвонини олган.\nУ ўз даврида фарзандларини кўтаришга уринди. Унинг Хуршид исмли ўғли ва Тахмина исмли қизи бор. Эҳтимол, у фарзандларини гроссмейстер ва халқаро миқёсдаги устага айлантиришни орзу қилгандир, аммо яхшиямки ёки афсуски, бу амалга ошмади. Кейин эса уларни ҳакам қилишга уринди. Тахминани ҳакамга айлантирди, ўғли учун эса жуда қизиқ нарса ўйлаб топди. Турдалиев Ҳусан Худайқулович бош ҳарфлар бўйича – Турдалиев Х.Х., ўғли – Турдалиев Хуршид Ҳусанович– Турдалиев Х.Х. 2009 йили минтақавий мусобақада ўғлига унвон бериш учун ўзининг ўрнига уни ҳакам сифатида рўйхатдан ўтказди. Бу маълумот тарқалиб кетди, одамлар эътироз билдира бошладилар, кейин у буни амалга оширишдан қўрққан кўринади. Балки у қачондир бу ҳужжатларни топширар, билмадим, аммо аслида ўғли турнирлар остонасини умуман ҳатлаб ўтмаган.\n– Ўзбекистондаги шахмат билан боғлиқ вазиятни қандай баҳолайсиз?\n– Энди ўзгаришлар бўлишига умид бор. Президентнинг шахматни қўллаб-қувватлаш бўйича қарори чиқди. Агар бу амалга ошса, жуда кучли омил бўлади. Аммо бу фақат Ўзбекистон шахмат федерацияси раҳбарияти ўзгарган тақдирдагина юз беради, Турдалиев билан бўлса ҳеч нарса чиқмайди.\nОхирги вақтда эътибор берсангиз, Тимур Гареев Америкага бутунлай жўнаб кетди, бу йигит жуда истеъдодли, тахтага қарамасдан ўйнашда биринчи рақамли (Тимур Гареев 2016 йилда тахтага қарамасдан бир сеансда энг кўп ўйин сони бўйича жаҳон шахмат рекордини ўрнатган: 48). Антон Филиппов (гроссмейстер) Қозоғистонга кўчиб кетди. Жўрабек Ҳамроқулов (гроссмейстер) ҳам Америкага кетди. Андрей Квон (гроссмейстер) Сингапурда мураббий бўлиб ишлаяпти. Тоҳир Воҳидов (гроссмейстер) ўз вақтида 15 йил Брунейда ишлаган. Ўша жамоадан фақат Саидали Йўлдошев Ўзбекистонда қолди, қолганлари тарқалиб кетди.\nСуҳбатнинг тўлиқ шаклини Kun.uz'нинг YouTube-каналида томоша қилинг.\nОператор – Муҳаммаджон Ғаниев.\nТошкент – Дубай – Тошкент.\nЎзбекистон шахмат федерацияси атрофидаги вазият турли фикрлар уйғотмоқда. Kun.uz барча томонларни тинглашга ва нуқтайи назарини тақдим этишга тайёрлигини билдиради.\nСулолавий бошқарувдаги амирликлар: БААда расман учинчи президент даврига ўтилди


МТМ: 2018 йилда боғчаларга қамров 30 фоизни ташкил этди - zarnews.uz\nМТМ: 2018 йилда боғчаларга қамров 30 фоизни ташкил этди\n2018 йилда мактабгача таълим тизимини тубдан ислоҳ қилиш, уларнинг моддий-техник базасини мустаҳкамлаш, малакали педагоглар билан таъминлаш ҳамда болаларнинг сифатли таълим-тарбия олишлари учун замонавий дастур ва технологияларни татбиқ этиш борасида эътиборга молик ишлар амалга оширилди.\nДавлат ва нодавлат боғчалар очиш учун тадбиркорларга кенг имконият ва имтиёзлар яратилди. Бу эса ўнлаб янги мактабгача таълим муассасалари очилишига, болаларнинг боғчаларга қамрови ошишига туртки бўлди.\nЖумладан, вилоятимизда 2017 йилда 3-7 ёшдаги болалар 272 680 нафарни ташкил этиб, уларнинг 63 621 нафари (20,9 фоизи) 563 та мактабгача таълим муассасаларига қамраб олинган эди.\n2018 йилда эса 305 минг боланинг 90 мингдан зиёди ёки 30 фоизи 637 та мактабгача таълим муассасасида таълим-тарбия олди.\nМактабгача таълим муассасаларини малакали педагоглар билан таъминлаш борасида кўплаб ишлар амалга оширилди. Жумладан, Самарқанд давлат университетида мактабгача таълим факультети ташкил этилиб, 2018-2019 ўқув йилидан бошлаб кундузги, махсус сиртқи ва сиртқи таълим шаклларига 445 нафар абитуриент қабул қилинди. 2018 йилда давлат бюджети ҳисобидан 2145 нафар олий маълумотли мутахассис қайта тайёрлаш курсларида ўқитилди.\n“Обод маҳалла“ ва “Обод қишлоқ“ дастурлари доирасида 2815 ўринли 29 та мактабгача таълим муассасасида, жумладан, 13 та янги қурилиш, 8 та реконструкция, 7 та мукаммал ва 1 та жорий таъмирлаш ишлари якунланди.\n2019 йилда вилоятимизда боғчага қамраб олинмаган 6 ёшли болаларни тўлиқ мажбурий бепул бир йиллик тайёрлов гуруҳларига жалб этиш бўйича ташкилий-лойиҳавий ишлар амалга оширилмоқда.\n2018 йилда вилоятимизда 305 минг боланинг 90 мингдан зиёди ёки 30 фоизи 637 та мактабгача таълим муассасасида таълим-тарбия олди.\nТеглар: Maktab МТМ боғча


Президент топшириғи: Маҳаллаларда касбга ўқитиш марказлари ташкил этилади | Qalampir.uz\nПрезидент топшириғи: Маҳаллаларда касбга ўқитиш марказлари ташкил этилади\nЖамият\t14 Июль 20:28 9237\nБугун, 14 июль куни Ўзбекистон Республикаси Президенти Шавкат Мирзиёев раислигида ёшлар ва хотин-қизлар бандлигини ошириш, уларни даромад манбаи билан таъминлаш масалалари бўйича видеоселектор йиғилиши ўтказилди.\nЯрим йилдан буён бутун дунё кучайтирилган карантин шароитида яшамоқда. Бу мураккаб даврда ҳамма давлатларда энг асосий муаммо аҳолининг эҳтиёжманд қатламларини қўллаб-қувватлаш, даромад билан таъминлаш бўлиб қолмоқда.\nЎзбекистонда ишсизларнинг 732 минг нафари ёшлар, 834 минг нафари хотин-қизлардир.\nЁшлар муаммоларини самарали ҳал этиш мақсадида жорий йил 30 июнда “Ўзбекистон Республикасида ёшларга оид давлат сиёсатини тубдан ислоҳ қилиш ва янги босқичга олиб чиқиш чора-тадбирлари тўғрисида” Президент фармони қабул қилинди. Ушбу фармонга мувофиқ, ёшлар сиёсатини юритишда давлат идоралари олдига масала қўя оладиган, зарур ваколат ва молиявий ресурсларга эга бўлган Ёшлар ишлари агентлиги ташкил этилди.\nХотин-қизлар билан ишлаш учун Маҳалла ва оилани қўллаб-қувватлаш вазирлигида вертикал тизим яратилди.\nЙиғилишда давлат раҳбари ёшлар ва хотин-қизларнинг муаммоларини ҳал этиш муҳимлигини таъкидлаб, бу борада алоҳида эътибор қаратиш зарур бўлган йўналишларни кўрсатиб ўтди.\nАввало, мактаб битирувчиларини ўқиш ва ишга жалб этиш масалалари муҳокама қилинди. Жорий йилда умумтаълим мактабларини 452 минг ўғил-қиз тамомлади. Уларнинг 70 минги олий таълим, 85 минги профессионал таълимга киради. 95 мингдан зиёди ишга жойлашган тақдирда ҳам, яна 200 мингга яқин ёшларнинг бандлигини таъминлаш зарурлиги таъкидланди.\nМактабданоқ касбга ўқитиш тизими жорий этилиши белгиланди. Навбатдаги ўқув йилидан бошлаб мактаб директори ва ўқитувчиларга ўқувчиларнинг олий таълимга кириши, касб эгаллаб, ўз ишини топиши даражасига қараб оширилган иш ҳақи тўланади. Бунинг учун 7-синфдан бошлаб ўқувчиларнинг касблар кесимида қизиқиши аниқланади. 8-9-синф ўқувчилари дастурчи, дизайнер, таржимон каби истиқболли касблар учун пойдевор бўладиган билим ва кўникмаларни эгаллайди. 10-синфдан робототехника, дастурлаш каби талаб юқори касбларга ўргатиш йўлга қўйилади.\nЖорий йил охиригача маҳаллаларда 136 та касб-ҳунар ўқитиш маскани, қисқа муддатли касб-ҳунарга ўқитиш курсларини ташкил этиб, 31 та касб-ҳунарга ўқитиш марказларини жиҳозлаш бўйича топшириқ берилди. Бу мақсадлар учун Инқирозга қарши курашиш жамғармасидан Бандликка кўмаклашиш жамғармасига 200 миллиард сўм ажратиш, ўқув курсларини, аввало, камбағаллик энг юқори бўлган маҳаллаларда ташкил этиш кераклиги таъкидланди.\nЙиғилишда меҳнат бозоридаги бугунги талаб ва ёшларнинг уларга тайёрлиги масаласи ҳам таҳлил қилинди.\nЖорий ўқув йилида 339 та касб-ҳунар мактаблари, 212 та коллеж, 175 та техникумда 215 минг нафар ёшларнинг таълим олиши режалаштирилган. Лекин бу таълим масканларидаги йўналишлар на сон, на сифат бўйича талабга жавоб беради.\nМисол учун, мамлакатда катта кўламда қурилишлар бўлаётган бугунги даврда йилига камида 50 минг нафар профессионал қурувчига эҳтиёж бор. Бироқ, қурилиш йўналишида 170 та коллежда 13 минг мутахассис тайёрлаш режалаштирилган, холос.\nЁки IT-технологиялар бўйича “Бир миллион дастурчи” лойиҳаси бошланганига қарамай, касб-ҳунар мактаблари, коллеж ва техникумларга ушбу мутахассисликлар бўйича бор-йўғи 12 минг нафар ўқувчи қабул қилинади.\nДавлат раҳбари бу каби камчиликларни кўрсатиб, меҳнат бозорида ишчи касбларга реал эҳтиёжни ҳар бир тармоқ ва соҳа кесимида аниқлаш, талаб юқори бўлган касблар бўйича хорижий мутахассисларни жалб қилган ҳолда ўқитиш дастури ишлаб чиқиш юзасидан кўрсатмалар берди.\nТоғ-кон, металлургия, нефть-газ, кимё, автомобилсозлик, қурилиш, электротехника, фармацевтика, озиқ-овқат, транспорт-логистика соҳасидаги йирик корхоналар ва кластерлар давлат берган имтиёз ва преференцияларга жавобан ўзлари учун ишчи-мутахассисларни тайёрлайдиган инфратузилмани барпо этишлари кераклиги таъкидланди. Мутасаддиларга шу бўйича топшириқлар берилди.\nБандлик ва меҳнат муносабатлари вазирлигига тижорат банклари билан бирга ёшларни замонавий агротехнологиялар бўйича ўқитишни ташкил этиш вазифаси қўйилди.\nМаълумки, Президент Шавкат Мирзиёев мамлакатҳудудларига сафарлари чоғида IT-паркларни бориб кўради, ахборот технологиялари бўйича лойиҳаларга алоҳида аҳамият қаратади. Чунки бу соҳада ёшларни иш билан, юқори даромад билан таъминлаш учун катта имкониятлар бор.\nВидеоселектор йиғилишида ҳам бу масалага тўхталиб ўтилди. Ҳар бир туман ва шаҳар Ёшлар ишлари бўлимлари ва олий ўқув юртлари қошида ахборот технологияларига ўқитиш марказлари ташкил этиш бўйича топшириқ берилди.\nЖорий йилда 380 минг нафар ишсиз ёшнинг бандлигини таъминлаш бўйича шаҳар ва туманлар кесимида “манзилли режа”лар ишлаб чиқилиб, маҳаллий кенгашларда тасдиқланган эди. Натижада ўтган олти ойда 270 минг нафар йигит-қиз ишга жойлаштирилди.\nЙиғилишда дастур ижроси ҳамма жойда ҳам бирдек бажарилмаётгани қайд этилиб, масъуллар огоҳлантириб ўтилди.\nЙил якунигача ёшларнинг 360 миллиард сўмлик 2 минг 200 та лойиҳасини амалга ошириш орқали камида 10 мингта янги иш ўрни яратиш мумкинлиги таъкидланди.\nЁшлар учун яна бир муҳим янгилик – Тадбиркорлик фаолиятини қўллаб-қувватлаш давлат жамғармаси қошида Венчур фонд ташкил этилиши белгиланди. Ушбу жамғармага дастлаб 1 миллион доллар йўналтирилади.\nШунингдек, стартап лойиҳалар танловини ташкил этиш орқали жорий йилда ҳар бир вилоятда камида 10 та, келгуси йилдан бошлаб йилига камида 20 та энг яхши стартап лойиҳаларга 50 миллиондан 200 миллион сўмгача грант ажратилади. Бундан ташқари, қудуқ қазиш, суғориш воситалари харид қилиш, иссиқхона ўрнатиш, уруғлик ва кўчатлар сотиб олиш учун ёшларга субсидиялар берилади.\nЁш тадбиркорларга ҳуқуқий, бухгалтерия, маркетинг, банк ва бошқа соҳалар бўйича консалтинг хизматлари харажатлари қопланади. Президент ушбу чора-тадбирлар бўйича мутасаддиларга кўрсатмалар берди.\nВидеоселектор йиғилишида хотин-қизларни иш билан таъминлаш, ижтимоий шароитларини яхшилаш масалаларига ҳам алоҳида эътибор қаратилди.\nҲудудларда 20 мингга яқин аёл оғир турмуш шароитида яшаши, шундан кўплари профилактик ҳисобда туриши афсус билан қайд этилди.\nМаҳалла ва оилани қўллаб-қувватлаш вазирлигига 33 минг 380 нафар аёлни ҳаётга мотивациялаш ва касбга ўргатиш бўйича қисқа ўқув курсларини ташкил қилиш вазифаси қўйилди.\nҲар бир туман ва шаҳар кесимида аёллар бизнес лойиҳалари рўйхатини шакллантириб, ойма-ой молиялаштириш, хотин-қизлар тадбиркорлиги дастури доирасида соддалаштирилган кредитлар ва грантлар ажратиш бўйича топшириқлар берилди.\nМикроқарз олиш ниятидаги ёшлар ва аёллар тадбиркорликка бепул ўқитилиб, йилига 5 минг нафар ёшлар ва аёлларнинг бандлиги таъминланади. 14 июлда имзоланган тадбиркорликни ҳамда кичик саноат зоналарини ривожлантиришни молиялаштиришга доир Президент қарорида, жумладан, ушбу мақсадларга Тикланиш ва тараққиёт жамғармасидан 2 миллион доллар кредит ажратилиши белгиланди. Бу маблағ ёшлар ва аёллар ишсизлиги юқори бўлган қишлоқ жойларда имтиёзли микроқарз ажратиш учун микромолия ва нодавлат ташкилотларга берилади. Чунки бундай нодавлат ташкилотлар банкларга қараганда кам ресурслар билан ҳам ўқитиб, 2-3 баравар кўп иш ўрни яратаяпти. Кредит қайтими ҳам банкларга қараганда анча юқори.\nШу боис нодавлат ташкилотлар ўртасида танлов ўтказиб, энг яхши ўқув марказига грант ажратиш тизими жорий этилиши белгиланди.\nЖаҳон банкининг 2 миллион доллар маблағи доирасида 15 минг нафар аёлнинг бандлигини таъминлаш лойиҳаларини жадаллаштириш муҳимлиги таъкидланди.\nЙиғилишда муҳокама қилинган масалалар бўйича мутасадди раҳбарлар, Андижон, Наманган ва Фарғона тажрибаси бўйича мазкур вилоятлар ҳокимларининг ҳисоботи эшитилди.\nДавлат раҳбари томонидан кўрилаётган бу чора-тадбирлар замирида иккита энг асосий мақсад – ёшлар ва хотин-қизларнинг бандлигини таъминлаш, натижада оилаларга барқарор даромад манбаи яратиш мақсади мужассам.\nШавкат Мирзиёев бандлик\n17 Октябрь 14:14 58593\n17 Октябрь 09:05 44567\n17 Октябрь 23:58 35592\n18 Октябрь 12:10 32864\n17 Октябрь 17:15 29220


Таълим тизимида бирор янгилик жорий этилар экан, у катта масъулиятни, пухта ва ҳар томонлама ўйлаб кўришни тақозо этади. Чунки кичкина хато ёки уч йилдан кейин ўша «янгилик»нинг натижасизлиги туфайли бекор қилиниши бутун бир авлод билимини «брак»ка чиқариб қўйиши ҳеч гап эмас. Куни кеча АОКАдаги матбуот анжуманида Олий ва ўрта махсус таълим вазирлиги бош бошқармаси бошлиғи Абдували Холиқов айтган «янгилик» – фанлардан ўз вақтида баҳо олмаган талабалар учинчи семестр учун қўшимча маблағ тўлаши турли фикрларни уйғотмоқда.\nЖуда яхши. Талабаларга бағрикенглик қилинмоқчи шекилли-да.\nОт юрмаса қамчилаймиз, толиби илм деган юксак мақомдаги инсонни авайлаймиз: астагина пулини олиб, янгидан «шанс» берамиз. Ахир у «Бешикдан тобутгача илм излаб», олий ўқув юртида таҳсил олмоқда...\nМайли, бу ҳазил ўрнидаги мулоҳаза, энди масалага жиддийроқ қарасак, айтинг-чи, токай бундай қиламиз?!\nТашна одам учун биров сув ичгани билан унинг чанқоғи босилмайди. Қорни оч одам учун кимдир овқат еб бермайди. Илм ҳам шундай. Талабанинг ўрнига ҳеч ким келиб ўқиб бермайди. Дастлабки икки семестр давридаки ўқимадими, учинчи семестрда аниқ ўқимайди. Ҳамма ёзги таътилда дам олади-ю бу «жафокаш» кечалари ухламай дарс қиладими? Ассалому алайкум!\nАйтишларича, кекса бир шифокор операция қилинадиган бўлиб қолганда, «фақат менинг талабаларим операция қилмасин» деб ҳамшираларга ялинган экан. Бир маҳаллар ўзи ўқитган «шифокорлар»нинг нималарга қодир эканини яхши билган-да. Бу воқеа бизнинг мамлакатда содир бўлмагандир эҳтимол, аммо яна ўн йилдан кейин ўзингиз «супер контракт» билан ўқишга кирган, камига икки йил 3-семестрда «қўшимча тўлов» қилиб амаллаб тиббиёт олийгоҳини битирган шифокорга саломатлигингизни ишониб топширармидингиз?..\nШўро даврида суратга олинган талабалар ҳаётига оид бир фильмда ҳамма нарсани бадавлат отасининг кучи билан ҳал қилишга ўрганиб қолган йигит сал гапга «уйга телефон қиламан» деяверади. Фильм ижодкорлари мустақил бўлолмаган эринчоқ, боқиманда талабанинг устидан қаттиқ кулади. Биз шу ҳолатни ўз жамиятимиз ҳаётига татбиқ қилмоқчи бўляпмиз.\nЧуқур мантиқ шарт эмас. Шундай, жўн мулоҳаза қиламиз. Икки ўқув семестрида ўқимаган талабага ёзда рейтинг дафтарчасидаги аҳволни ўнглаш имконияти бериляпти. «Еган оғиз – уялади». Яъни, талабанинг қўшимча маблағи тўланганидан кейин юз-хотир қилиб, баҳолари қўйиб берилади (ўзимизнинг менталитетни ҳам ҳисобга олинг-да!).\nЭртага шундай битирувчилар жамиятимизнинг турли жабҳаларида меҳнатга киришади. Шифокор бўлса, домласи у ишлайдиган касалхонадан узоқроқ юрадиган бўлади. Муҳандис бўлса, ўқитувчиси у тарҳини солган иморатни бир чақирим наридан айланиб ўтади. Юридик фанлари бўйича ўқишни тамомлаган бўлса, қонунни остин-устун қилиб, қанчадан-қанча одамнинг шўрини қуритади. Дарс берадиган касбни танлаган бўлса, таҳсил олувчиларга ўзи ўрганган «имкониятлар»ни тақдим эта бошлайди. Адоғини кўриб бўлмайди бу саноқнинг.\nБиз шундай мутахассисларни тайёрлаш йўлига ўтмоқчимизми? Олий ва ўрта махсус таълим вазирлиги Учинчи ренессансни ўзига шундай тасаввур этаётган бўлса, наҳотки?\nНима эмиш, кредит-модул тизими шуни тақозо этармиш. Адолатли рейтинг тизимида ортиқча пул тўлашдан чўчиган талабалар яхши ўқишга ҳаракат қилармиш. Бутун дунё шунга ўтганмиш... Қачонгача ривожланган мамлакатларда ўзини оқлаган янгиликларни қоқ ўртасидан ёки энг охиридан бошлаб ўзимизга жорий этаверамиз. Ўша тизимни жорий этган олий ўқув юртлари жаҳон рейтингида туради ахир. Уларда бир нафар талабанинг ўзлаштира олмаслиги ёхуд эртага қайсидир бир ташкилотда иш бошлаганида биттагина хатога йўл қўйиши улкан фожиа ҳисобланади. Ўша олий ўқув юртларида икки семестр давомида талаба ўзлаштириши учун қандай мукаммал шарт-шароит яратилгани, қандай салоҳиятли домлалар маъруза ўқишидан наҳотки мутасаддиларимизнинг хабари бўлмаса?!\nҚирқ йилдан бери бир хил маърузани такрорлаб келаётган кекса домланинг икки семестрда дарсга келиб-келмай, охири учинчи семестрда ўша такасалтанг талабага яна қўшимча дарс ўтишини тасаввур қиляпсизми? Агар чиндан ҳам талабани ўқитиш, унга яхши таълим бериш, кучли мутахассис қилиб тайёрлаш кўзланган экан, нега профессор-ўқитувчилар ойлик маошини тайёрлаган мутахассисига қараб кўтариш ёки тушириш тизимига ўтилмади? Нега мамлакатимизда иш берувчилар олий ўқув юртларининг рейтинги, тайёрлаётган мутахассис-кадрлари салоҳиятига қараб рақобатга киришмайди, «фалон институт тайёрлаб чиқараётган кадрни ҳеч иккиланмасдан ишга қабул қилиш мумкин», деган қарашлар шаклланмаган?\nЎқимаган барибир ўқимаслигини ҳаммадан ҳам мана шу вазирликдагилар яхши билади. Юз йил адабиётни ўқитган билан одам шоир ё ёзувчи бўлиб қолмайди. Математика билан келишмайдиган киши йигирмата репетиторга қатнаса ҳам бирор иш чиқмайди.\nАксинча ҳам айтиш мумкин – рассомга ҳеч ким расм чизишни ўргатмайди, бастакорга куй басталашдан дарс берса-бермаса, илҳоми жўшганда ижодини қилаверади.\nЯъни, бирор ишга уқуви, қобилияти, салоҳияти бўлган одам ўша ишни қилиб кетаверади. Лекин ўз табиатига ножинс иш бўлса, буни сира бажара олмайди. Шунинг учун кимдир сартарош бўлади, бошқаси чилангар бўлади, яна биров – олим ё космонавт. Шунинг учун жамиятда касблар, мартабалар бўлади. Ҳаёт силлиқ эмас, пасту баландликлардан иборат эканининг сабаби ҳам шунда бўлса керак.\nБу дунёда ҳамма нарса пул билан ҳал қилинганида эди, миллионеру миллиардерлар 200 йил умр кўрарди. Бу дунёда ҳамма муаммо бойлик ва нуфуз билан ечилганида эди, бадавлат одамлар ўнлиги, юзлиги ё минглиги ўзига жаннат барпо этиб, бутун инсониятни қулга айлантириб олган бўларди.\nЯхшики, ундай эмас. Лекин биз талабаларимиздан ҳаётнинг аччиқ ҳақиқатини беркитмоқчи бўляпмиз. Ота-она боқий эмас. Қачондир мустақил ҳаракат қилишга, мустақил қарор қабул қилишга тўғри келади. Ҳаётда ҳеч ким, ҳеч қандай ёрдам бера олмайдиган ҳолатлар бўлади.\nЁшларимизни ҳаёт машаққатларига тайёрлаш ўрнига силаб-сийпалаб, авайлаш йўлидан боряпмиз. Оқибат шунга олиб келиши мумкинки, оқибат пул билан баҳоларни тўғрилашга ишониб қолган талаба умуман ўқишга эътибор бермай қўяди. Лекин айтилганидек, ота-она мангу эмас, пул ҳамма нарсани ҳал қилмайди. Кимки давлатни, байналмилал истилоҳ билан айтганда, панацея деб ўйлайдиган бўлса, эртага мустақил ҳаракат қилишга, мустақил қарор қабул қилишга тўғри келиб қолганда, боши гаранг бўлиб, аниқ ўзини йўқотиб қўяди. Шу маънода, ёшларни бундай тарбия қилиш уларга душманлик билан баробар бўлади.\nАслида инсон ақлу заковатда ўзидан юқори турганга, молу давлатда ўзидан қуйи бўлганга қараши керак. Ақллига эргашиб, ақл орттиришни, ўзидан ҳам афтода яшаётганларни кўриб, шукр қилишни ўргатиш ўрнига аксини қилаверсак, оқибат жуда аянчли бўлади.\nПайғамбаримиз бундай марҳамат қилганлар: «Қачон бирортангиз мол-дунё ва хилқатда ўзидан афзалроқ кишини кўрса, ўзидан пастроққа қарасин» (Саҳиҳул Бухорий, 6490-ҳадис).\nОлий ва ўрта махсус таълим вазирлиги ёшларга ёғий бўлмасин, ҳомий бўлсин. Бу вазирлик шу қадар катта қудратга эгаки, жамиятнинг эртанги ҳаёти қандай бўлиши бевосита унинг фаолияти билан белгиланади. Бу жуда катта масъулиятдир.\nСўз сўнггида ижтимоий тармоқда вазирликнинг мазкур муддаосига муносабатлардан бирини келтиришни жоиз кўрдик. «Америкага оилавий кўчиб боришим билан энг катта ташвишим болаларимнинг ўқиши эди. Улар шу вақтгача оддий мактабда ўқишган, инглиз тилини билиши ҳаминқадар эди. Хуллас, АҚШдаги мактабга қатнай бошлагач, икки фарзандимни ҳам ўқитувчиси дарсдан кейин олиб қолиб, қўшимча ўргатишни бошлади. Бундан хурсанд эдим, аммо охирида анча катта тўлов сўрашса керак, деган хавотирда эдим. Қарийб уч ой давомида болаларим қўшимча ўқиди, инглиз тилида тузуккина гапира бошлашди. Шундан кейин ўқитувчисининг олдига бориб, қанча тўлов қилишим кераклигини сўрадим. Ўқитувчи ҳайрон бўлиб қараб қолди ва «ҳеч қандай тўлов қилмайсиз» деди. Энди мен ҳайрон бўлиб қолгандим, кейин тушунди шекилли, менга шундай деди: «Ахир, бу бола ўзлаштира олмаса биринчи галда мактабимиз рейтинги тушади, мактаб рейтинги тушса, менинг маошим камаяди, карьерамга минус бўлади. Шунинг учун мен вазифамни бажардим холос. Бунинг учун эса сиздан бирор нима олишим мумкин эмас...»\n✔ 305 🕔 12:16, 10.02.2021


“Ўзбектуризм” МК энг йирик Fitur-2015 Халқаро сайёҳлик ярмаркасининг мукофоти билан тақдирланди » Ўзбекистон янгиликлари – Zamin.uz\n15 май куни Мадридда 28 январдан 1 февралгача Испания пойтахтида бўлиб ўтган FITUR-2015 Халқаро сайёҳлик ярмаркасининг энг фаол иштирокчиларини тақдирлаш маросими бўлиб ўтди, деб ёзмоқда Kun.uz.\nБу маросимда Ўзбекистон миллий стенди “Буюк Ипак йўли”да жойлашган Ўзбекистонни юқори даражада намойиш қилгани учун “Энг яхши стенд” номига сазовор бўлди.\n“Ўзбектуризм” МК ни тақдирлаш давомида ўзбек экспозициясининг сифатли безалгани қайд этиб ўтилди. Бу экспозицияда Ўзбекистоннинг бой маданий-тарихий мероси ва сайёҳлик имкониятлари, шу жумладан бутун жаҳонга донғи кетган Самарқанд, Бухоро, Хива, Тошкент, Шаҳрисабз шаҳарлари ҳақида ёрқин иллюстратив материаллар намойиш қилинди. Шунингдек, Ўзбекистон тарихий аҳамиятга эга диққатга сазовор жойларининг сони бўйича дунёда етакчи ўринлардан бирини эгаллаши айтиб ўтилди. Бу қадамжолардан 140таси ЮНЕСКО ҳимоясига олинган объектлар қаторига киради.\nТақдирлаш маросими Испаниянинг Сайёҳлик бўйича давлат котиби И.Боррей, Мадрид мэрияси вакиллари, испан сайёҳлик компаниялари ҳамда Ўзбекистоннинг Испаниядаги элчихонаси вакиллари иштирокида бўлиб ўтди.\n12:20 Euronews Ўзбекистон ҳақида навбатдаги кўрсатувни намойиш этди


Фото:© Юрий Смитюк/ТАСС\nРоссиялик аралаш яккакураш жангчиси (ММА) Фёдор Емельяненко оғир вазнда Bellator чемпионлик камари учун 2018 йилда ўтадиган мусобақада иштирок этади. Бу ҳақда Bellator президенти Скотт Кокерга иқтибос келтирган ҳолда MMA Junkie портали хабар берди.\nМусобақада 4 нафар оғир вазндаги жангчи: Емельяненко, UFC’нинг собиқ чемпиони Фрэнк Мир, америкалик жангчилар Мэтт Митрион ва Рой Нельсон иштирок этади. Мусобақада, шунингдек, ярим оғир вазндаги яна 4 америкалик жангчи: Bellator’нинг ярим оғир вазндаги амалдаги чемпиони Райан Бейдер, UFC’нинг собиқ чемпиони Куинтон Жексон, Strikeforce’нинг собиқ чемпиони Муҳаммад Лавал ва Чейл Соннен иштирок этади.\nФёдор Емельяненко Bellator\nФёдор Емельяненко охирги жангидан кейин уч ойга мусобақалардан четлатилди


Ёшлар ўртасидаги Осиё чемпионати саралаши. Гуруҳлардан нечта жамоа йўлланмага эга бўлади? / CHAMPIONAT.asia\n23:08“Пахтакор” Туркиядаги сўнгги назорат учрашувни ғалаба билан якунлади 30 22:58Испания чемпионати. “Атлетико” ўз уйида ғалабани сақлаб қола олмади 5 22:53Германия Бундеслигаси. “Фрайбург” “РБ Лейпциг” устидан иродали ғалабага эришди, “Байер” “Хоффенхайм”га имконият қолдирмади ва бошқа натижалар 3 22:22Англия чемпионати. “МЮ” сафарда, “Арсенал” ўз уйида ғалабага эришди ва бошқа натижалар 19 21:53Жавоҳир Соҳибов ва россиялик футболчи "Навбаҳор"га келди 28 21:38Дунёнинг энг қиммат ярим ҳимоячилари 29 20:59Карикатура: Антонио Конте Диего Костасиз қийналмоқда 13 20:42“Андижон” назорат учрашувида “Цементчи”ни мағлуб этди 7 20:32"Ливерпуль" "Реал" юлдузига 100 миллион евро тўлашга тайёр 23 20:04ПСЖ Гвардиолани ўзига оғдириб олмоқчи 15 20:00"Арсенал" - "Кристал Пэлас". LIVE ҳисоб 44 20:00"Бернли" - "Манчестер Юнайтед". LIVE ҳисоб 31 19:36Омар Моманидан янги карикатура: Қирол қайтди, унга соғлиқ тилаймиз! 22 19:25U-23 Осиё чемпионати. Барча ярим финалчилар маълум 46 19:23АПЛ. "Челси" йирик ҳисобда ғалаба қозонди 56\nЁшлар ўртасидаги Осиё чемпионати саралаши. Гуруҳлардан нечта жамоа йўлланмага эга бўлади?\n09 окт 09:55\nЁшлар ўртасидаги Осиё чемпионати саралашида Ўзбекистон терма жамоаси икки ўйинда иккита ғалабага эришди.\nКўпчилик битта саволни бермоқда: Гуруҳда нечта жамоа Осиё чемпионатига чиқади?\n9та гуруҳда биринчи ўринни олган жамоалар Осиё чемпионатига йўлланма олишади. Шунингдек 6та гуруҳда иккинчи ўринни олган жамоалар ҳам Мьянмарда бўлиб ўтадиган қитъа чемпионатига боради. Фақат иккинчи ўринни олганларга талаблар бор. У қандай талаблар?\nГуруҳлардаги иштирокчилар сони турлича, баъзи гуруҳларда 4та, баъзиларида 5тадан жамоа бор. Шу боис ОФК иккинчи ўринни олган жамоаларнинг фақат биринчи ва учинчи ўринни олган жамоаларга қарши ўйинлардаги натижаларини инобатга олиб жадвал тузиб энг яхши иккинчиларни аниқлайди.\nБиринчи ўринни олсак шундоқ ҳам Осиё чемпионатига боришимизни ёзиб ўтдик.\nМасалан, Ўзбекистон ёшлари шу пайтгача Туркманистон ва Непални мағлуб этишди.\nАгар мободо Ўзбекистон гуруҳда иккинчи ўринни олса, бу икки жамоа (Туркманистон ва Непал) гуруҳ баҳслари охирида 4 ва 5-ўринни олишса ўтган икки ўйинлардаги натижалар 0га айланади. Сўнгра Қатар ва Ҳиндистонга қарши ўйинлардаги натижалар бош планга чиқади.\nБу икки рақиб билан энди ўйнаймиз. Шундай экан имкон бўлса иккала рақибни мағлуб этишимиз (шунда гуруҳда биринчи бўламиз) ёки битта рақибни имкон қадар йирикроқ ҳисобда мағлуб этишимиз талаб этилади.\n10 октябрь куни Ҳиндистонга қарши ўйиндан сўнг бу мавзуга яна қайтамиз.


Луғатда: қон, сийдик каби айни ифлос нарсадир. Шариатда: намозни манъ қиладиган ифлослик ҳақийқий нажосатдир.\nИмомга иқтидо қилувчи\nНажас покнинг зиддидир. Шаръий эътиборда ифлос саналган нарса нажас бўлади.\nДоимий ел келадиган, бурни қонайдиган, жароҳат ва турли хил тошмаларидан доимий сув чиқиб турадиган, простатит касаллигига дучор бўлиб, бавл томчилаб турадиган ёки аёллардаги шамоллаш туфайли ҳидли суюқликлар ёки давоми...\nФиқҳий таъриф бўйича «Истеҳоза» аёл кишининг раҳмидан одат(ҳайз ва нифос)дан ташқари қон оқишидир.\n«Тахтакач» деганда, аслида, суяк синганда ёки бирор жойи чиққанда икки тарафдан тахта ёки шунга ўхшаш нарсани қўйиб боғлашга айтилади. Аммо, умуман, жароҳатни боғлаш ёки тўсиб қўйишлар ҳам шунга киради. Гипслаб қўйиш, давоми...\n«Жавроб» сўзи асли «кавроб» бўлиб, араб тилига бошқа тилдан кириб қолган экан. «Қомусул Муҳийт» ва «Лисонул Араб» номли энг мўъ-тамад луғат китобларда айтилишича, «жавроб» кишининг оёқларига ўраладиган нарса экан. давоми...\n5544 метр масофа\nСовуқда махсининг устидан кийиладиган нарса\n«Масҳ» сўзи луғатда қўлни бир нарсанинг устидан силаб ўтказишга айтилади. Шаръий истилоҳда эса, сув билан ҳўлланган қўлни махсус оёқ кийимининг махсус жойидан махсус замонда силаб ўтказишга «махсига масҳ тортиш» давоми...\nМахси–маълум ва машҳур оёқ кийими. У оёқни тўпиғидан юқорисигача яхшилаб беркитиб туради. Совуқдан ва турли нопокликлардан сақлайди. «Махси» деб номланмаса ҳам, унинг мазкур сифатларига эга бўлган оёқ кийимлари давоми...\nкамон ўқи етадиган жой энг қисқа масофа\n«Таяммум» сўзи луғатда «қасд қилиш» маъносини билдиради. Шариатда эса: «Аллоҳга қурбат ниятида покловчи тупроқ моддасини махсус сифат ила икки қўл ҳамда юзга суртиш таяммумдир».\nАршин» деганимизда ўртача одамнинг панжаси учидан тирсагигача бўлган узунлик тушунилади. Бу 61,2 см бўлган. Демак, эни ва бўйи 6 метру 12 см.дан бўлган ҳовузнинг суви, Ҳанафий мазҳаби бўйича, нажас нарса тушса, нопок давоми...\n«Нифос» сўзи «туғиш» ва «қон» маъноларини англатади. Шариатда эса, туғишдан кейин аёл кишининг раҳмидан келган қонга «нифос» деб айтилади.


Ишчи гуруҳ: умумтаълим мактаблари ва мактабгача таълим муассасаларининг ҳолати ўрганилди | Ўзбекистон "Адолат" социал-демократик партияси\nИшчи гуруҳ: умумтаълим мактаблари ва мактабгача таълим муассасаларининг ҳолати ўрганилди\n19 Апрель, 15:08 • Бухоро вилояти, Ишчи гуруҳ, Янгиликлар • 343 марта кўрилди • Комментариев к записи Ишчи гуруҳ: умумтаълим мактаблари ва мактабгача таълим муассасаларининг ҳолати ўрганилди нет\nМамлакатимизда бугунги кунда ҳар бир соҳа ривожига алоҳида эътибор қаратиб келинмоқда. Хусусан, уларнинг айни бугунги кундаги ҳолати, ижтимоий фаолияти алоҳида ўрганилмоқда. Таъкидлаб ўтадиган бўлсак, ёшларнинг саломатлиги, чуқур билимга эга бўлиши учун мактабларда, мактабгача таълим муассасаларида қатор шароитлар яратилган. Шунингдек, уларнинг саломатлигини таъминлаш борасида эзгу амаллар давом эттирилмоқда. Таъкидлаш ўринлики, партиямизнинг фаоллари ҳам бу сингари хайрли ишларни бажаришда ортда тургани йўқ.\nПартиямизнинг сайловолди дастурида илгари сурилган устувор вазифаларни амалга ошириш мақсадида “Фарзандлари соғлом юрт – қудратли бўлур” лойиҳаси доирасида партиянинг жойлардаги депутатлик гуруҳлари, фаолларидан иборат ишчи гуруҳлари томонидан мутасадди ташкилотлар билан ҳамкорликда мактабгача таълим муассасалари ва умумтаълим мактаблари синфлардаги ўқувчилар сонининг санитария-гигиена талабларига мослиги, умумий тиббий хизматнинг аҳволи, мажбурий дори-дармонлар билан таъминланганлик даражаси, манту синамаси ва бошқа эмлашлар даврийлигининг ҳолати, тоза ичимлик суви билан таъминланганлик ҳолатлари юзасидан жамоатчилик назорати тартибида ўрганишлар олиб борилмоқда. Жумладан, партиянинг Жондор туман Кенгаши ишчи гуруҳ аъзолари туман соғлиқни сақлаш, халқ таълими бошқармалари, санитария эпидемиология назорат маркази билан ҳамкорликда бугунги кунга қадар тумандаги халқ таълимига қарашли 5 та умумтаълим мактаблари ва “Нилуфар”, “Гулистон”, “Дилором” ҳамда н “Гулола” мактабгача таълим муассасаларининг ҳолати ўрганилди.\nАсосий мақсад – ҳар бир таълим даргоҳида ёшлар учун яратилган имкониятлар билан танишиш билан бирга, улардаги санитария-гигиена талабларига мослиги, мажбурий дори-дармон билан таъминланганлик даражасини ўрганишдир. Ўрганишлар натижасида аниқландики, ижобий натижалар билан бирга баъзи мавжуд камчиликлар ҳам йўқ эмас.\nМасалан, ишчи гуруҳ тумандаги 6-сонли умутаълим мактабида бўлишганида мактаб ҳудудининг ободонлаштирилганини, мевали ва манзарали дарахтларни экиб, атроф-муҳит тозалигига эътибор қаратишганлигининг гувоҳи бўлишди. Аммо мактаб атрофи панжарали девор билан ўралмаган, ички юриш йўллари тўлиқ бетонлаштирилмаганлиги аниқланди.\nМаълумот ўрнида айтадиган бўлсак, мактаб биноси 2016 йил июл ва август ойларида жорий таъмирланган, намлик юқори бўлганлиги сабабли девор шувоқлари ички ва ташқи томондан кўчиб тушган. Ҳар бир синф хонасида кунлик санитария-тозалаш ишлари олиб борилса-да, зарарсизлантириш ишлари олиб борилмайди. Тозалаш жиҳозлари тамғаланмаган, улар учун алоҳида хона ташкил этилмаган. Тиббиёт хонаси таъмирланмаган. Биринчи ёрдам – дори-дармонлар билан етарлича таъминланмаган. Тиббиёт ҳужжатлари ва дори-дармонларни сақлаш учун 2 та махсус шкаф ташкил қилинган бўлса-да, муолажа столи яроқсиз ҳолга келиб қолган. Шиша қопқоқли тиббий стол, совутгич, кўз-қулоқ лампаси, кўз ўткирлигини ўлчовчи жадвал, горелка, термосумка, буйраксимон лоток, шина ва тарози мавжуд эмас, шу билан бирга қизлар гигиенаси хоналари ташкил қилинмаган. Бу эса албатта ўқучиларда баъзи муаммоларни келтириб чиқариши табиий ҳолдир.\nЁки 8-сонли “Нилуфар” мактабгача таълим муассаси ўрганилганда баъзи камчиликларга рўбаро бўлишди. Ушбу МТМ 2015-216 йилда таъмирланган бўлиб, лойиҳа асосида 140 ўринга мўлжалланган 2 қаватли бинодан иборат. Ҳозирги кунда 6 та гуруҳ фаолият кўрсатиб келмоқда. Ҳар бир гуруҳда алоҳида эътибор қаратилган бўлиб, етарлича ёритгич лампалар ўрнатилган. Стол-стуллар билан таъминланган. Кунлик санитария тозалаш ва зарарсизлантириш ишлари олиб борилади. Ювиниш хоналарида 2 тадан қўл ювиш раковиналар, душлар ўрнатилган. Иссиқ ва совуқ сув тармоғи киритилган. Алоҳида сочиқ илгичлар илиб қўйилган. Шунингдек, ётоқхоналарда хона ҳароратини ўлчовчи термометр ташкил этилган бўлиб, қишда маҳаллий печ табиий газ ёрдамида иситилади. Мактабгача таълим муассасаси (МТМ)да тиббиёт хонаси ташкил қилинган бўлиб, деярли барча тиббий асбоб-ускуналар билан жиҳозланган. Ишчи гуруҳ олиб борилган фаолияти жараёнида МТМнинг ошхонаси, кирхонасига ҳам ўз эътиборини қаратишди. Мактабгача таълим муассасасининг тўлиқ санитария-эпидемиология назоратига жавоб беришига гувоҳ бўлишди.\n15-сонли “Гулола” МТМ ишчи гуруҳ томонидан ўрганилганда қатор муаммоларга дуч келишди. Масалан, газнинг йўқлиги сабаб ўчоқда овқат қилинади, натижада тушликда бир маротаба берилади. Ўчоқ қозон эса ошхонада эмас, аксинча “қозонхонада” ўрнатилган. Бу жой эса умуман санитария-гигиена талабларига жавоб бермайди. Маҳсулотлар текширилганда сифатсиз маҳсулотларнинг борлигига гувоҳ бўлишди. Ювиниш хоналарининг талабга жавоб бермаслиги шубҳасиз болажонлар соғлигига жуда катта зарар келтириши мумкин.\nШу ўринда бир савол туғилади — болалар соғлиги биз учун муҳим эмасми? Фарзандларимиз соғлиги – жамият ривожининг асосий таянчидир. Шундай экан, замон талабига жавоб берадиган таълим даргоҳлари бунёд этилаётган экан, шубҳасиз, ундаги ҳар бир жиҳоз, асбоб-ускунанинг бор ёки йўқлигига эътибор қаратишимиз зарур. Шу билан бирга тозаликка риоя этиш ҳам асосий вазифамиздир. Жондор туман ишчи гуруҳ аъзолари томонидан олиб борилаётган ҳар бир амалий иш ўзининг ечимин топмоқда, шу билан бир қаторда муаммолар олди олинмоқда. Бу фаоллик эса нафақат туман ёшларининг, балки бутун дунё болаларининг соғлиги гаровидир.\nИшчи гуруҳ: умумтаълим мактаблари ва мактабгача таълим муассасаларининг ҳолати ўрганилди was last modified: Апрель 19th, 2017 by matbuot\n« Навоий шаҳрида янги БПТ Фарзандлар саломатлигига бирдек маъсулмиз »


АВВАЛ ЎЙЛА, КЕЙИН СЎЙЛА - Ўзбекистон овози газетаси\nЖамият аъзолари ўзаро муносабатларда сўзлашиш одобига қатъий риоя қилишлари зарурлиги таъкидланади. Киши айтадиган ҳар бир сўзи(гап)ни аввал ўйлаб олиши, сўнг сўзлаши лозим. Ўйламай айтилган сўз кишини кўпчилик орасида уялиб қолишига сабаб бўлиши мумкин. «Сўзни кўнгилда пишқармагунча тилга келтурма, Ва ҳар неким, кўнгилда бор — тилга сурма». (Навоий).\n«Ўйламагунча сўйлама», «Кўп ўйла, оз сўйла», «Ўн қатим ўйла, бир қатим сўйла» (қатим игнага бир марта ўтказилиб иш тикишга етадиган, тикилаётган иш билан қулоч қилиб ёзилган қўлнинг учи орасидаги масофага тенг ип); «Дилда пишир, тилда гапир», «Ўйнаб гапирсанг ҳам, ўйлаб гапир»; «Ўйнаб айтсанг ҳам, ўйингдагини айт»; «Тез сўзлаган тез пушмон бўлар»; «Оғзига келган сўз арзон, овулга келган бўз арзон»; «Ўйланмаган жойдан тулки чиқар, ўйланмаган сўздан кулги чиқар»; «Англамай айтган тингламай ўлар, чайнамай ютган кавшамай ўлар».


Тошкент вилоятида Конституция куни арафасида янги тўқимачилик корхоналари ишга туширилади\n18:53 / 03.12.2015\nЎзбекистон бош қомуси конституцияси қабул қилинганининг 23 йиллиги арафасида «Ўзбекенгилсаноат» акциядорлик жамияти бир неча инвестициявий лойиҳани амалга оширишни якунламоқда ва ушбу лойиҳалар доирасида янги тўқимачилик корхоналари ишга туширилади.\nУзА хабарига кўра, «Ўзбекенгилсаноат» акциядорлик жамияти умумий қиймати 10 миллион доллардан ортиқ бўлган учта инвестициявий лойиҳанинг амалга оширилиши ҳисобидан йилига қўшимча 3,5 минг тонна калава ва 4,5 миллион дона тайёр буюм ишлаб чиқаришни режалаштирмоқда. Бунинг самарасида 600 дан зиёд иш ўрни яратилади.\nТошкент вилоятидаги «Максим Гольд» масъулияти чекланган жамияти негизида амалга оширилаётган инвестициявий лойиҳа ниҳоясига етказилмоқда. Корхонада йилига 3,5 минг тонна калава ишлаб чиқарилади. Инвестициявий лойиҳанинг қиймати 7 миллион доллардан иборат.\nАндижон вилоятида ҳам қиймати 2,44 миллион долларлик яна бир лойиҳа якунланмоқда. Банкротга учраган «Бобур» очиқ акциядорлик жамияти бўлинмалари негизида 1 миллион дона трикотаж буюм ишлаб чиқариш йўлга қўйилмоқда. Ушбу лойиҳада «Lemon International» компанияси (Гонконг) инвестор сифатида иштирок этмоқда.\nЖиззах вилоятидаги «Дўстлик» машина-трактор парки негизида йилига 3,5 миллион дона тайёр буюм ишлаб чиқариш ўзлаштирилмоқда. Мазкур инвестициявий лойиҳага «БФ текстиль» қўшма корхонаси 600 минг доллар маблағ ажратди.


2018 йилда тижорат банкларининг умумий капитали қанчага ошди?\nПарламент юқори палатаси қўмиталарида ялпи мажлисга киритилган масалалар дастлабки тарзда муҳокама этилмоқда.\nСенатнинг Бюджет ва иқтисодий ислоҳотлар масалалари қўмитаси ҳамда Суд-ҳуқуқ масалалари ва коррупцияга қарши курашиш қўмитасининг мажлислари бўлиб ўтди. Унда қўмиталар аъзолари, тегишли вазирликлар ва идораларнинг раҳбарлари ҳамда масъул ходимлари, шунингдек ОАВ вакиллари иштирок этди.\nСенаторлар Вазирлар Маҳкамасининг “Фаол инвестициялар ва ижтимоий ривожланиш йили” Давлат дастурининг 2019 йил I чорагидаги ижросига доир ҳисоботини дастлабки тарзда муҳокама қилди.\nҚайд этилганидек, бу масала Президентимизнинг 2018 йил 28 декабрдаги Олий Мажлисга Мурожаатномасидан келиб чиқиб, парламент юқори палатасининг бўлажак ялпи мажлисига киритилган. Мурожаатномада Бош вазир ва ҳукумат аъзоларининг ҳисоботини ҳар чоракда эшитиб бориш назарда тутилган.\nЭшитув Давлат дастури ижроси устидан тизимли мониторинг доирасида ўтказилди.\nМажлисда Ўзбекистон Республикаси Марказий банки ҳамда Ҳисоб палатасининг 2018 йилдаги фаолияти тўғрисидаги ҳисоботи дастлабки тарзда муҳокама этилди.\nТаъкидланганидек, ҳисобот даврида банк тизимини ривожлантириш ва молиявий барқарорлигини таъминлаш бўйича зарур чора-тадбирлар амалга оширилган. Натижада тижорат банкларининг умумий капитали 6 триллион сўмга ёки 29 фоизга ошиб, 2019 йил 1 январь ҳолатига кўра, 26,7 триллион сўмни ташкил этган. Устав капитали эса 21 фоизга ошиб, 19,7 триллион сўмни ташкил этган.\nМажлисда хусусий ва хорижий капитал иштирокини кенгайтириш, тижорат банклари, нобанк кредит ташкилотларининг тўлалигича бозор тамойилларига мувофиқ фаолият юритишини таъминлаш, пруденциал назоратнинг замонавий механизмларини жорий қилиш борасидаги ишларни давом эттириш зарурлигига эътибор қаратилди.\nТўлов тизимини илғор молиявий технологиялар асосида янада кенгайтириш, банклараро тўлов тизимининг барча мижозлар учун кечаю кундуз ишлашини таъминлаш эътибор марказида бўлди.\nҲисоб палатаси фаолиятига оид ҳисоботда Давлат бюджетига ва давлат мақсадли жамғармаларига тушумларнинг тўлиқлигини, уларнинг мақсадли шаклланишини ва самарали ижро этилишини таъминлаш борасида тизимли ишлар давом эттирилаётгани қайд этилди.\nБунда давлат ва ҳудудий ижтимоий-иқтисодий ривожлантириш дастурларига, Давлат бюджетини шакллантириш ва даромадларини кўпайтириш ресурсларини аниқлаш ҳамда улардан фойдаланишга, солиқлар ва бошқа мажбурий тўловларнинг йиғилувчанлигини оширишга, шунингдек инвестиция лойиҳаларининг амалга оширилишига алоҳида эътибор қаратиш лозимлиги қайд этилди.\nШунингдек, давлат ва ҳудудий ижтимоий-иқтисодий ривожлантириш дастурларининг тўлиқ ва самарали ижро этилишига тўсқинлик қилаётган тизимли камчиликларни аниқлаш ва уларни бартараф этиш бўйича таклифлар ишлаб чиқиш зарурлиги таъкидланди.\nКўриб чиқилган масалалар бўйича қўмиталарнинг тегишли қарорлари қабул қилинди.\nМанбаа: ЎзА (http://uza.uz/oz/society/2018-yilda-tizhorat-banklarining-umumiy-kapitali-anchaga-osh-01-05-2019)


Россия компанияси 6 млрд долларга 2019 йилгача Қозоғистон-Россия-Беларусь автотрассасини қуриб битказади\n19:03 / 23.10.2015\n“Ҳозирда Тамбов вилоятида зарур йўл сотиб олинди, йил охиригача биз инвестицияларнинг умумий миқдорига аниқроқ баҳо бера оламиз. Ҳозирги баҳолашимизга кўра, лойиҳанинг умумий нархи 6 млрд доллардан ошиб кетмайди, бу пуллар ерни сотиб олиш ва йўлнинг ўзининг қурилишини ўз ичига олади”, деб айтди Винниченко.\nВинниченконинг айтишича, йўл қурилиши 2017 йилда бошланади. Йўл Оренбург вилоятидаги, Россия ва Қозоғистон чегарасидаги “Сагарчин” автомобиль ўтказиш пунктидан бошланиб, Беларусь ва Смоленск вилояти чегарасидаги М1 федерал трассасига чиқиш билан якунланади. “Бу пуллик икки йўналишига эга йўл бўлиб, унинг умумий узунлиги 1956 км ни ташкил қилади ҳамда Россиянинг бир нечта регионидан ўтади”, деб таъкидламоқда Винниченко.\n“Айни пайтда Россияда бу лойиҳанинг аналоглари йўқ. Осиёдан Европага 96 фоиз юклар Сувайш канали орқали ўтади. Бундай ташиш энг арзонга тушади, бироқ 45 кунга яқин вақтни олади, темир йўл транспортида эса бунга 15-25 кун сарфланади. Автомобиль йўлларида эса бундай ташишлар тўғри, тезлик катта бўлган йўналишнинг йўқлиги туфайли умуман онда-сонда амалга оширилади. Бизнинг лойиҳа Шанхайдан (Хитой) Гамбургга (Германия) юкларни 10-15 кунда етказиш имконини беради, бундан ташқари ташишлар темир йўл транспортидан арзонроққа айланади”, деб қўшимча қилиб ўтди Винниченко.


Аллоҳ таоло фарзанд туғилиши учун эркак ва аёлнинг қўшилишини умумий қоида қилди, аммо Ўзи фарзанд беришини эслатиб туриш учун баъзи кишиларни фарзандсиз қилиб қўйди. Эркак ва аёлнинг қўшилиши бола бўлиши учун кифоя қилса, ҳамма эр-хотин болали бўлиши керак эди. Аммо баъзилар фарзанд кўрмайди, демак, қўшилишнинг ўзи бола бўлиши учун сабаб эмас экан.\nАллоҳ таоло ҳар бир бандасига берган насл қолдириш ҳисси, фарзандли бўлиш истаги ва эҳтиёжи айниқса, фарзандсизларда кучли бўлади. Аллоҳ таолога ёлворади, назр-ниёзлар атайди, хайр-садақа қилади, табибларга югуради.\nИнсоният фарзандсизликка чора ахтариб, ўз замонидаги тиб илми тараққиёти даражасида турлича усулларни қўллаб келган. Ниҳоят, бизнинг асримизга келиб, сунъий йўл билан ҳомила пайдо қилиш, яъни бачадонга уруғликни табиий йўл билан эмас, сунъий йўл билан тушириш усули топилди.\nКейинроқ тиб илми янада ўсди. Эр, хотин уруғликлари аввал ташқарида урчитиб олиниб, бир йўла тайёр ҳомилани бачадонга қўйиш жорий қилинди. Бу услуб илмда гоҳ “найча усули”, гоҳ “найча боласи” дейиляпти. (Гоҳо “сунъий уруғлантириш” деб ҳам юритилмоқда). Юқоридаги ҳар икки атамада ҳам уруғликни олдин найчада урчитиб олишга ишора бор.\nМаълумки, бу усуллар илк бора Ғарбда, Европа давлатларида йўлга қўйилди. Бинобарин, биз мусулмонларда савол пайдо бўлади: бу ҳодисага муқаддас динимиз таълимотида қандай қаралади? Мусулмонлар ҳам бу усулдан фойдаланса бўладими?\nАлбатта, бундай саволларга мўътабар уламоларимиз Қуръони карим ва Пайғамбаримизнинг (соллаллоҳу алайҳи ва саллам) суннати мутаҳҳараларига суяниб жавоб ахтаришади. Сунъий йўл билан ҳомила пайдо қилиш масаласида уламоларимизнинг фатволари бир хил чиқди: бу услублардан мусулмонлар фойдалансалар бўлади.\nАммо бачадонга сунъий йўл билан уруғлик киритиладими ёки найчада урчитиб, сўнгра бачадонга қўйиладими, асосий шарт – уруғлик аёлнинг эридан, шаръий жуфти ҳалолидан олинган бўлиши лозим. Бегона эркакдан олинса, зино ҳисобланади. Зино эса шаръан ҳаромдир. Зинонинг ҳаром қилиниши-ю никоҳнинг йўлга қўйилишидан асосий мақсадлардан бири инсон наслининг поклигини сақлашдир. Шу боисдан бегона эркакнинг уруғини муслима аёл бачадонига киритиш Ислом шариати қоидаларига мутлақо тўғри келмайди. Бу ҳукмни асримиз мусулмон уламоларнинг ҳаммаси иттифоқ қилиб айтишган. Шунингдек, “Азҳари шариф”, “Ислом фиқҳи академияси” каби мўътабар муассасалар масалани атрофлича ўрганиб чиқиб, йирик анжуманлар ўтказиб, сўнгра фатволар чиқаришган. Валлоҳу аълам


Ҳар бир қўй ўз оёғидан осилади…ми? « Ўзбекистон Халқ Ҳаракати\n15 Mayıs 2016 - 15:58 'да юкланди ва 2649 марта ўқилди.\n– Султоним, бизнинг қилаётган ишларимиздан унга нима зарар бор? Бизни ўз ҳолимизга қўйсин. Насиҳат қилмасин. Ҳар бир қўй ўз оёғидан осилади,- дейишди улар. Халифа бу шикоятларни эшитиб, Баҳлулни ҳузурига чақирди ва одамларнинг истагини унга билдирди.\n– Телбадан бошқа нима кутиш мумкин, доим шунақа ғалати ишлар қилиб юради, – дейишди.\n– Эй султоним, Баҳлул осган қўйларнинг ҳидидан маҳаллаларда туриб бўлмаяпти. Бизни жуда беҳузур қилаяпти. Унга айтинг, осган қўйларини олиб ташласин.\n– Эй, Баҳлул, осган қўйларингнинг ҳидига одамлар чидолмай, яна шикоят қилишаяпти. Бу нима қилганинг?\n– Эй, мўминларнинг амири, мен нотўғри иш қилганим йўқ. Фақат ҳар бир қўйни ўз оёғидан осдим, холос. Лекин кўраяпсизки, ҳар бир қўй оёғидан осилса ҳам, атрофидагилар бундан зарар кўраяпти. Бир ёмон ишнинг зарари кишининг фақат ўзига эмас, ҳаммага тегиши мумкин. Одамлар буни тушунсин, деб шу ишни қилдим.\nЧунки дея, яна ўз саволимга ўзим жавоб топгим келади. Топгандек ҳам бўламан. Ҳаммасига мактабу боғчалардан бошланган порахўрлик, таниш-билишчилик айбдор. Ҳа айтганча, авваллари бундан 10 йиллар олдин таниш-билишлар орқали теппа текинга иш битирса бўларди. Яъни яхшироқ танишингиз бўлса ишга жойлашиш бепулга тушарди. Шу кунларда эса…………. Ҳа. Нуқталар кўпайиб кетаяпти. Чунки гапирмоқчи, айтмоқчи бўлган фикрларимга энг зарур ва керакли сўзларни топа олмаяпман.\nМактабда ишлардим. Ўтган 2014 йилнинг август ойида мактаб директори “Ким Самарқанд, Бухоро, Тошкентга саёҳатга борса, мукофот пули ёзиб бераман” деди. Ҳеч кимдан садо чиқмади. Чунки саёҳат йўлланмаси 740 минг сўм экан. Директорнинг премия ёзиб бераман деганига ишониб, мен номимни ёздириб қўйдим. Ва саёҳатга онам бориб келдилар. Ўтган йилдан шу кунгача мактаб директорига “Опой (бизда ўқитувчилар опой дейилади) премиямни қачон пластигимга тушириб берасиз, деявердим. Директор ҳам “молия премия учун пул ажратмаяпти” дейишдан чарчамади. Бугун туман молия бўлимига кириб, ҳамма гапни очиқ ойдин айтганимдан сўнг, молия бўлимининг бюджет бўлими бошлиғи мактабдаги буйруқлар китобини бирортасидан бериб юборинг, деб директорга телефон қилди. Директор опа нақ 2 соатда деганда ўзи буйруқ китобини кўтариб келди. Маълум бўлишича, буйруқ китобида менга премия ҳақидаги буйруқ ёзилмаган экан. Директорнинг бир йил давомида виждонсизларча мени алдаб юрганини ҳазм қила олмаяпман. Одамзот ҳам шу даражада юзсиз, виждонсиз, ёлғончи бўладими? Ахир 2014 йилнинг декабрь ойидан буён ҳар сафар ойлик тушишига яқин директорнинг олдига кириб, премияни ҳам пластигимга ташлатворинг, деяверардим. У эса “хўп-хўп, молия пул ажратиши билан сизга туширтириб бераман”, дерди. Бир йил давомида кўзимга тик қараб ёлғон гапириб, бирор марта сесканмаганига, бирор марта кўзларини олиб қочмаганига ҳайронман”.\nУ мен вазирликкача шикоят қилдим, энди жамият битта порахўр директордан қутилади, деб ўйлаганди. Аммо … Яна оғриқли нуқта қўйганимга сиз ҳаммасини тушундингиз чоғи. Ҳа ўйлаганингиздек, “юқоридагилар” директор хонимни мудир хоним дея тайинлаб, эълон қилиб кетишди.\nЎзи “олиб” ўрганган директор бошқаларни ҳам “олиш”га ўргатворганлиги шу кунларда халқ тилида достондек юрибди. “Ҳа каттароқ ташлагандир-да, бўлмаса..” дейди бир ўқитувчи, “нимасини айтасиз, 2013-2014 ўқув йилида мактабнинг 23 миллион пулини ўзлаштириб, жиғилдонига уриб олган эди. Ҳатто молия вазирлиги, прокуратуранинг бу ҳақдаги тақдимномаси ҳам бор… шундоқ директор мудир бўлиб ўтирса-я” дея ўз “фикри ожизини” баён эта бошлайди бошқаси, “энди бизга ҳам кун йўқ экан-да…” дейди унинг таъмагирлиги, “олди-берди”ни қуюқ қилишини билган бошқа мактаб директорлари… Ва энг ёмони ана шу бир инсон мисолида Ўзбекистонда коррупция аталмиш жиноятчилик қай даражада илдиз отганлигини билиш мумкин. Юқорида нимага ҳар бир мактаб дарвозасига қўйнинг оёғидан осиб қўйиш керак, деганимни энди тушунгандирсиз?\nYazıyı paylaş "Ҳар бир қўй ўз оёғидан осилади…ми?"\nŞuanda Samariddin adlı kişinin yorumuna cevap yazıyorsunuz. Cevabı iptal etmek için tıklayın.\nQiyofa, qiyofa, qiyofa, chehra, oraz\nO’qituvchilar qo’yga o’xshab og’zidagi chupini berib quymasdan haqqini talab qilishni o’rganishsin.\nQonunni bilib tegishli joyga murojaat qilinsa hammasi joyida buladi manimcha …\nБу бари чин хакикат. Мустакил Узбекистоннинг мана ша хакикий киёфаси.


ГҮЛБАҒ БАЛАЛАРЫ КЕЎИЛЛИ ДЕМ АЛДЫ » Aqmang'i't tan'i' gazetasi'\nЖаз мәўсиминиң келиўин балаларымыз асығыслық пенен күтеди. Себеби балалар жазғы дем алысқа шығып республикамыз аймақларындағы дем алыў орайларына барып жазғы дем алыс күнлерин мазмунлы етип өткериўди қәлейди.\nРайонымыздағы «Гүлбағ» балалар дем алыў орайында быйылғы жылда 4 гезекте 345 балалар жазғы дем алыс күнлерин мазмунлы ҳәм кеўилли етип өткерди.\nБул жерде балалардың кеўилли дем алыўлары ушын тоқымашылық, жас сүўретши, шебер қоллар, шет тили, ҳәўескерлер, шахмат-шашка киби дөгереклеринде балалар өнер сырларын үйренди.\nКитапхан балаларымыз ушын болса, районлық мәлимлеме ресурс орайының китапханасынан 1000 данадан аслам жәҳән әдебиятларынан қарақалпақ, өзбек ҳәм рус тиллерине аўдармаланған балалар китаплары, Президент шығармалары ҳәм басқа да китапларды оқып мәдений ҳәм руўхый дем алды.\nОрайда ҳәр гезекте өткерилетуғын руўхый ағартыўшылық, мәдений ҳәм спорт илажларына «Камолот» жаслар жәмийетлик ҳәрекети районлық Кеңеси қәўендерлигиндеги «Камалак» балалар шөлкеми де өзлериниң әжайып илажлары менен белсене қатнасты.\nБул орайда дем алып қайытқан балалардан бири өз сәўбетинде:\n– Мен бул жерге келип көплеп дослар арттырдым, жазғы дем алыс күнлерим жақсы өтпекте. Бул жерде барлық қолайлықлар жаратылған. Тәрбияшы ҳәм «Камолот» жетекшилери тәрепинен шөлкемлестирилген таңлаў ҳәм спорт жарысларына белсене қатнастым ҳәм орай ҳүрмет жарлығы менен сыйлықландым, – дейди орай дем алыўшысы Атабек Алламбергенов.\n– Орайымыз сапалы ҳәм тойымлы азық-аўқат пенен тәмийинленип турылды, бунда районымыздағы исбилерменлер ҳәм фермер хожалықлары жақыннан қәўендерлик көрсетти. Ең баслысы келешегимиз болған жас әўладтың жазғы дем алыс күнлери мазмунлы өтиўинде тәжирийбели педагогларымыз аянбай хызмет етти, – дейди орай директоры Дамир Раметуллаев.\nСолай етип биз «Гүлбағ» балалар дем алыў орайында балалар жазғы дем алыс күнлерин мазмунлы өткергениниң гүўасы болдық.


Ўзбекистонда январь ойидан бошлаб 300 дан ортиқ турдаги товарлар импортига бож солинади — Sof.uz\n11.10 12:56 1305 Ўзбекистон\n2020 йил 1 январдан бошлаб ҳозирда нол ставкада бўлган 300 дан ортиқ турдаги товарлар олиб кирилишига бож жорий этилади. Бу ҳақда Ўзбекистон Президентининг 2 октябрдаги қарорида сўз боради.\nУшбу товарлар қаторидан, антикварлар, велосипедлар, тирик балиқ, денгиз маҳсулотлари, асбест, металл тола, қуйма шиша, пружиналар, мис сим ва бошқа кўплаб маҳсулотлар ўрин олган. Уларни олиб кириш учун 5 фоиз ва ундан юқори қийматда бож тўлаш лозим.\nЖорий йил бошидан буён бир неча юз товарларга нол ставкада божхона божи белгиланган эди. Орадан бир неча ой ўтгач, бу кўпчиликка ёқмагани маълум бўлганди.\nМасалан, июнь ойида бир нечта компания бож ставкаларини қайта кўриб чиқишни сўраган эди. «Ҳар қандай давлатнинг мувозанатли иқтисодиёти маҳаллий ишлаб чиқарувчиларнинг миллий манфаатларини ҳисобга олган ҳолда, шунингдек, ички ва ташқи бозорларда хорижий ишлаб чиқарувчилар билан рақобатлашиши учун шарт-шароитлар яратишга асосланган» деган фикрлар билдирилганди.\n«Биз ҳам Италиядаги каби пишлоқларни ишлаб чиқара оламиз. Аммо ҳозирда импортнинг катта ҳажми бизнинг бозордаги ўрнимизни эгалламоқда. Биз бу муаммони бефарқ қолдирмаслигимиз керак. Ўзимизга ишонишимиз лозим. Кўпроқ маҳаллий маҳсулотларга эътибор қаратиш керак», — дейди тадбиркорлардан бири.\nИюль ойида божлар вақтинча кўтарилиши режалаштирилаётгани маълум бўлганди:\nБиринчи навбатда бозорни қандай ҳимоя қилишимиз борасида аниқ тўхтамга келишимиз керак. 7000 та товардан иборат оддий рўйхат бор. Биз икки-уч йил ўзимизникиларни қўллаб-қувватлашимиз керак.\nАдҳам Икромов, Савдо-саноат палатаси раиси\nБир қатор тадбиркорлар тайёр товарлар импортига вақтинча божхона божини жорий этиш ташаббуси билан чиққанди. Гап 1 январдан бошлаб нол ставкада кириб келаётган маҳсулотлар ҳақида борган. Уларга 10—20 фоиз бож жорий этиш таклиф этилган.\nИнвестиция ва ташқи савдо вазирлигининг таъкидлашича, ушбу босқичда янги божхона тарифларининг ўрнатилиши юқори қўшимча қийматли маҳсулотлар ишлаб чиқаришни ривожлантириш, импортни оптималлаштириш ва савдо бўйича манфаатли икки томонлама битимлар тузиш учун зарур шарт-шароитларни яратади.\n27.04 14:11 437\n11.04 13:30 200 Тиббиёт


Ҳафта ярмидан бошлаб ҳаво салқинлашади – Газета.uz\n13 июн, якшанба COVID-19 Ob-havo Zira Вакансиялар\nФото: Сабина Бакаева / «Газета.uz»\n21 октябрь куни республиканинг шимолий ҳудудларига Ғарбий Қозоғистон орқали Волга бўйи устидан вужудга келган совуқ ва нисбатан нам ҳаво массаси кириб келади. Пайшанба ва жума кунлари эса салқин ҳаво бутун Ўзбекистон ҳудудига тарқалади ва барча ҳудудларида булут қоплами ортиши, тоғ олди ва тоғли ҳудудларда айрим жойларда ёмғир ёғиши, баланд-баланд жойларда эса ёмғир қорга айланиши мумкин.\n19 октябр 2020, 15:17 Жамият\nДушанба ва сешанба кунлари Ўзбекистон ҳудудига қуруқ ва иссиқ ҳаво массаси таъсир этиши кузатилади. Республикада кам булутли об-ҳаво давом этади, кундузи ҳаво ҳарорати 24−27 даражагача кўтарилади, бу эса шу кунларнинг иқлимий меъёридан 4−5 даражага юқори, дея хабар берди Ўзгидромет.\nЧоршанба куни республиканинг шимолий ҳудудларига Ғарбий Қозоғистон орқали Волга бўйи устидан вужудга келган совуқ ва нисбатан нам ҳаво массаси кириб келади. Қорақалпоғистон ва Хоразм вилоятида булутлар кўпаяди, кечқурун эса шамолнинг тезлиги 15−20 м/с гача эсиб, қисқа муддатли ёмғир ёғиши мумкин. Республиканинг қолган қисмида қуруқ, кам булутли об-ҳаво кутилмоқда.\n22−23 октябрь кунлари салқин ҳаво бутун Ўзбекистон ҳудудига тарқалади. Республиканинг барча ҳудудларида булут қоплами ортиши, тоғ олди ва тоғли ҳудудларда айрим жойларда ёмғир ёғиши, баланд-баланд жойларда эса ёмғир қорга айланиши мумкин. Мамлакатнинг айрим вилоятларида шамолнинг тезлиги 15−20 м/с га етиши мумкин.\nҲаво ҳарорати аста-секин пасайиб боради ва кечаси 3−8 даража илиқни, шимолда 0−3 даражагача совуқ ва кундузи 13−18 даражани иссиқни ҳосил қилади. Синоптикларнинг айтишича, бу йилнинг ушбу даври ҳарорат меъёрларидан 3−5 даражага пастдир.\n«Газета.uz» 1 078\n12.06 Евро-2020: Дания — Финляндия учрашуви ноҳуш ҳодиса сабаб тўхтаб қолди (фото)\n12.06 12 июнь куни Ўзбекистонда содир бўлган энг муҳим хабарлар дайжести\n12.06 Раҳмонбек Усмонов Тошкент метрополитенига раҳбар этиб тайинланди\nЕвро-2020: Дания — Финляндия учрашуви ноҳуш ҳодиса сабаб тўхтаб қолди (фото)\nТошкент тарихи хариталарда: эски шаҳар қалъасининг 12 дарвозаси ва Ўрданинг аниқ жойлашган ўрни\nНаманган вилояти ИИБ кучук дарахтга осилгани тасвирланган видео юзасидан изоҳ берди\nШоҳжаҳон Эргашев Салиму Женгони техник нокаутга учратди\n2 мингта оилавий нодавлат боғчалар фаолияти йўлга қўйилади\nЕвро-2020: ўйинлар тақвими, турнир формати, мусобақа бўлиб ўтадиган шаҳарлар ҳақида\nМарказий банк 13 та банкка нисбатан жарима санкцияларини эълон қилди\nЕрга оид президент фармонидан энг муҳим ўзгаришлар\nКўчманчи филлар Хитойда дам олмоқда (фото)


24 август 2019, Тошкент вақти: 10:09\nЎзбекистонда 1 январдан янги солиқ тизими (ҚҚС) ишга тушиши ортидан супермаркет ёки мини-маркет ҳаридорлари ҳам озиқ-овқатни деҳқон бозорларидан ҳарид қилишга ўтган. ҚҚС жорий қилиниши сабаб дўкон пештахталарининг бўшаб қолгани ва маҳсулотлар нархи ошгани кузатилаяпти.\nИнтернетдаги Потребитель.уз тармоғи ўзбекистонлик истеъмолчилар орасида ўтказган сўров натижасига кўра, респондентларнинг 52 фоизи супермаркетлардан озиқ-овқат ҳарид қилишни тўхтатиб, бозорга ўтиб кетганликларини билдиришган.\nСўровда қатнашганларнинг 37 фоизи ҳам бозор, ҳам супермаркетдан ҳарид қилаётганини айтган.\nТўрт юз нафар респондентнинг 11 фоизи эса озиқ-овқатни ҳамон супермаркетлардан ҳарид қилаётганликларини таъкидлаган.\nРеспондентларнинг 52 фоизи супермаркетлардан озиқ-овқат ҳарид қилишни тўхтатиб, бозорга ўтиб кетганликларини билдиришган.\nОзодлик суҳбатлашган Потребитель. уз гуруҳи мутахассисига кўра, ҳаридорларнинг супермаркетлардан юз ўгириб, деҳқон бозорларига ўтиб кетишининг асосий сабаби январ ойидан қўшимча қиймат солиғи - ҚҚСнинг янги тартиби жорий этилгани ва дўконларда махсулот камайиб кетгани билан боғлиқ.\n- Биринчидан янги солиқ тизими жорий этилганидан сўнг ҳаридорлар ўзлари хоҳлаган махсулотни супермаркетлардан топа олмаяпти. Уларни бозордан излашга мажбур бўляпти. Олдин масалан дўкон пештахталарида сутнинг 10та тури бўлган бўлса, ҳозир икки-уч тури қолган. Махсулот етказиб берувчилар нарх масаласида келиша олмай, уларни дўконларга беришни тўхтатиб қўйган. Оқибатда супермаркет пештахталари бўшаб қоляпти, бозорларда эса махсулот аввалгидай сероб. Иккинчи сабаб ҳарид қилинадиган маҳсулотларнинг нархлари таркибида солиқлар борлиги, ҚҚС миқдори ҳамда устамаларнинг чекларда пайдо бўлиши ҳаридорларни чўчитиб юборяпти. "Нега устама тўлашим керак", дея кўпчилик ўзини бозорга урмоқда,- дейди Потребител.уз мутахассиси.\nСўнгги йиллар Ўзбекистоннинг нафақат йирик шаҳарларида, балки туман марказларида ҳам супермаркетлардан озиқ-овқат ҳарид қилиш оддий холга айланганди.\n- Сўнгги пайтда супермаркетлардан савдо қилувчилар кўпайганди. Чунки, бозорда тарозидан уриб қолувчилар бор. Супермаркетлар маҳсулот сифатига кафолат беради. Лекин, январ ойи бошидан жорий этилган солиқ тизимидаги ўзгаришлар сабаб ҳамма нарса алғов-далғов бўлиб кетди. Ҳозир энг хос ҳаридорлар ҳам деҳқон бозоридан ҳарид қилишни бошлаган, - дейди Потребител.уз мутахассиси.\nЎзбекистон президент Шавкат Мирзиёев 2018 йил июнида имзолаган "Ўзбекистон Республикасининг солиқ сиёсатини такомиллаштириш концепцияси тўғрисида"ги фармонига биноан 2019 йил 1 январдан бошлаб, йиллик обороти 1 миллиард сўмдан ошган юридик шахслар қўшилган қиймат солиғини (ҚҚС) тўлай бошлади.\nОзодлик 18 январ куни Ўзбекистондаги супермаркетлардан нарх-наво ошиб, дўкон пештахталаридан баъзи маҳсулотлар ғойиб бўлгани ҳақда хабар берган эди.\nАндижондаги "Корзинка" дўкони.\nИжтимоий тармоқда қўйилган суратларда¸ хусусан¸ "Корзинка" тармоғи дўконлари пештахталарининг бўшаб қолгани кўрилади.\nТошкентдаги Иқтисодий тараққиёт маркази директори Юлий Юсупов Озодлик билан суҳбатда Ўзбекистон ҳукуматининг шошма-шошарлик билан ҚҚС янги тартибини жорий этиши ортидан бозорда шок ҳолати юзага келганини айтади:\n- Афсуски, ҳукуматнинг айби деб ҚҚСнинг янги тартибига ўтишга яхши тайёргарлик кўрилмади. Бу бозордаги алғов-далғовга сабаб бўлмоқда. Ишлаб чиқарувчилар солиқ юки ортганидан сўнг нима қилишни билмаяпти. Бизнес шок ҳолатида ҳозир. Дўконларда айрим товарлар йўқолган. Мени ўзим ҳам дўконга бораман, пештахталар бўшаб қолган дея олмайману, айрим маҳсулотлар йўқолган. Сабаби дўкон ёки дўконлар тармоғи маҳсулот етказиб берувчилар билан янги жорий этилган солиқ шартларини келишилмаган. Ишлаб чиқарувчилар солиқ ошганидан сўнг нархларни оширган, бундай нархга дўкон эгалари рози бўлмаяпти, сўзлашувлар кетаяпти, - дейди Юлий Юсупов.\nСолиқ мутахасисларига кўра, ҚҚС- билвосита солиқ ҳисобланиб, ҚҚС суммаси маҳсулот қийматига киритилади ва шу боис унинг ҳақиқий тўловчиси маҳсулот ишлаб чиқарувчи эмас, балки шу маҳсулотнинг охирги истеъмолчиси ҳисобланади.\nЎзбекистон ҳукумати ҚҚСга бюджетни тўлдиришнинг асосий манбаси сифатида қарамоқда. Ўзбекистоннинг 2019 йил учун белгиланган давлат бюджети параметрларида ҚҚСнинг улуши 35 фоиз қилиб белгиланган.


Хоинлик - ёмон иллат! » Ўзбекистон Мусулмонлар идораси Навоий вилоят вакиллиги расмий веб-сайти\nЎзбекистон Мусулмонлар идораси Навоий вилоят вакиллиги расмий веб-сайти » Мақолалар » Хоинлик - ёмон иллат!\n4-11-2019, 12:49 admin Мақолалар 39\n“Ўзингизга душманлик қилган кишини афв этингиз, лекин ватанга миллатга динга душманлик қилган кишини кечирмангиз”\nАли Ибн Абу Толиб (розийаллоҳу анҳу)\nТарих силсиласида не-не давлатларнинг инқирози, таназзули, ғанимлар истибдодига учраши аввало ўзларининг ичидаги бошбошдоқлик, ораларидан чиққан хоинларнинг касофатидан бўлганлиги сир эмас. Зеро юртбошимиз таъбирлари билан айтганда: “Тарихий хотирасиз келажак йўқ” шу боис ўтмишдаги йўл қўйилган хатоларга энди ўрин йўқ. Бугун дунё кескин вазиятда турган паллада бу хаётий ҳақиқатдан кўз юмиб бўлмайди. Ватан, миллат, дин душманларини ҳаргиз кечириб бўлмайди.\nБугун Сурия ва Ироқда куфр ўчоғи ИШИД таркибида 100000 дан зиёд турли миллатга мансуб ватан хоинларининг йиғилганлигини қай сўз билан изохлаш мумкин. Биргини Марказий Осиё давлатларидан 1200 дан ортиқ, шулардан 500 нафари юртимиздан чиққан хоинлар экани мусибатдан бошқа нарса эмас. ИШИД таркибида бу қадар кўп ватан хоинлари қандай тўпланди, улар қай йўллар билан бу жахолат уясига йўл олди? Очиқ ҳақиқатки, бугун хорижга иш излаб чиқаётганлар, осон пул топишнинг йўлига тушиб, хорижда ин қурган бузғунчи оқимлар таъсирида юртини, миллатини, динини сотиб, ватан хоинига айланаётганлари сир эмас. Бугун юртимизда хорижга чиқувчилар учун кафолатли хизмат тизими йўлга қўйилган бўлсада, ҳали-ҳануз ўзбошимчалик билан ноқонуний хорижга йўл олаётганлар учраб турибди. Айнан мана шу кимсалар Аллохни тўғри йўли, рахбариятнинг кўрсатмасига зид тарзда боришаётганлари сабаб, қинғир йўллар бошида турган шайтонсифат бузғунчилар тузиғига тушмоқдалар. Ибни Маъсуд ривоят қилган ҳадисда: “Бир куни расулуллоҳ с.а.в. қўллари билан чизиқ чиздилар ва: “Мана шу Аллохнинг тўғри йўли”, - дедилар. Кейин у чизиқнинг ҳар тарафига эгри чизиқлар чизиб: Мана бу йўлларнинг ҳар бирининг бошида бир шайтон туриб олиб, унга чақириб туради”, - дедиларда ушбу оятни ўқидилар: “Албатта, мана шу (менинг) тўғри йўлимдир. Унга эргашинг! Бошқа турли йўлларга эргашманг! Акс ҳолда, улар сизларни унинг йўлидан айириб қўяди. Тақволи бўлишингиз учун (Аллохнинг) қилган ҳукмлари мана шулардир” (Анъам 153)\nБугун хорижга ноқонуний чиқаётганлар Аллохнинг йўлини, рахбариятнинг кўрсатмасини унутган, бузғунчи оқимлар қўлида қўғирчоқ бўлган ватан хоинларидир. Бу манфур кимсалар халифалик таркибига қўшилаётган чоғда гуруҳ бўлиб, ўз юртидан, миллатидан, динидан юз ўгириб, фукоролик гувохномаси (паспортини) тап тортмай ўтга ташлашяпти. Кўз олдиларида халифаликни ёқламаган биродарларини, тинч ахолини қинғир қилинаётганини кўриб ҳам этлари сесканмайди, аксинча ўзлари ҳам мана шу қирғинларга қўл уришмоқда. Улар инсон эмас, иймонини сотган ҳайвондан ҳам тубанроқ нобакорлардир. Улар интернет сайтларида, Муқаддас динимизни ниқоб қилиб, ҳижратга, жиходга, чақирадилар. Ҳатто инсон зоти ақлига сиғдира олмайдиган, тарзда асирларини, тинч аҳолини элчиларни аёвсиз қатл лавхаларини намойиш этиб, одамлар қалбида ваҳима уйғотмоқни кўзлайдилар. Тинч аҳолини, бегунох инсонларни шафқатсизларча қатл қилаётганлар, мўъмин-мусулмонларни кофир санаётганлар аслида кимлар? Улар ўз ватанига хоинлик қилганлар, ўз ҳаддини билмаган кофирлардир. Бугун Ислом уламолари кенгаши Ироқ ва Сурияда халифалик тузиб, мусулмон умматига, дунёга таҳлика солаётган ИШИДни кирдикорларига ишончли далиллар асосида раддиялар бериб, уларнинг ўзини ҳақиқатда адашган кофирлигига иттифоқ қилишган. Ҳадиси шарифда Расулуллоҳ с.а.в.: “Ким ўз биродарига “Эй кофир!” деса, икковидан бири ўшандай (яъни кофир бўлади” – деганлар. ИШИДнинг қилмишларида ҳам ўз юртида тинчликда, беш вақт намозни қоим қилиб турган мусулмон умматини кофирга чиқариш, бунинг воситасида бегунох инсонларни шафқатсизларча, қатл этиб ҳатто ўликларни қиймалаш, хорлаш каби жирканч манзараларнинг ўзи аслида уларнинг ўзларини чинаккам кофир эканлигига далил бўла олади.\nБугун хорижга иш излаб кетаётганлар, ҳавою нафслари ортидан юриб ватан хоинига айланаётганлари бошқаларга ибрат бўлмоғи даркор. Ҳеч бир инсон ўз юртида мехнат қилиб очдан ўлмаган, кам бўлмаган. Шариатимизда хорижга чиқишлик масаласида Имом Мухаммад аш-Шайбонийнинг шундай фатволари бор: “Бир кунлик таоми бўла туриб, четга чиқишлик ҳаромдир.” Шундай экан... ўз ерида касб-кор қилиш, мехнат қилиш топганига қаноат қилиш фазилат. Улуғларимиз айтадилар: Йигит кишининг бахти уч нарсада: Турар жой масканининг бўлиши, солиха жуфти- ҳалолининг ва ҳалол касб-корининг бўлишидир деганлар. Жаннатмакон, тинч осойишта юртимизда ҳар бир инсон учун бахт саодат нашидаси мужассам, шу боис шу юрт, жамиятимиз тинчлиги, ободлиги, фарзандларимиз бахти учун қиладиган ҳар бир ишларимизга Оллохнинг улуғ ажрлари, неъматларининг зиёдалиги бор. Яратганнинг ўзи юртимизни тинч – осойишта айласин, ғанимлар, хоинлар ёмонлигидан асрасин. Барчамизни шу юрт, шу халқ учун манфаатли, савобли ишларда бардавом айласин.\nҚизилтепа туман “Боязид Бастомий” жоме масжид имом хатиби Завкиддин Орипов\nМаълумки, ватан ҳақида гап кетганда инсон ўзлигида ғурур ҳиссини туяди, ...


ҚҚСни ҳисоблаб чиқариш мақсадларида хизматларни реализация қилиш жойини аниқлашда талай низоли вазиятлар юзага келади. Хусусан – транспорт воситаси ёки бошқа кўчар мол-мулкни ижарага беришда. Бундай вазиятларда нимага эътибор беришни\nbuxgalter.uz илтимосига биноан «Norma» компанияси эксперти Ирина АХМЕТОВА сўзлаб берди.\nАгар хизматлар кўчар мол-мулк билан боғлиқ бўлса\n– Кўчар мол-мулк билан бевосита боғлиқ хизматларни реализация қилиш жойи улар ҳақиқатда кўрсатилган жой бўйича аниқланади (СК 241-м. 3-қ. 2-б.). Бундай хизматлар Ўзбекистон ҳудудида кўрсатилган бўлса, Ўзбекистон бундай хизматлар реализация қилинган жой ҳисобланишини билдиради. Ва тегишинча, аксинча – корхона чет элда хизматлар кўрсатди, демак, Ўзбекистон уларни реализация қилиш жойи ҳисобланмайди.\nБундай хизматлар жумласига, хусусан, кўчар мол-мулкни монтаж қилиш, созлаш, йиғиш, ишлов бериш, қайта ишлаш, таъмирлаш, техник хизмат кўрсатиш, сақлаш киради.\nУшбу реализация қилиш жойини аниқлаш қоидаси транспорт воситалари ижарасига нисбатан татбиқ этилмайди. Бу ҳолларда реализация қилиш жойи ижара турига боғлиқ: қисқа муддатли – уларни ижарага бериш пайтида транспорт воситаларининг жойлашган жойи бўйича, узоқ муддатли – ижарага олувчи фаолиятни амалга оширадиган жой (жойлашган жой) бўйича.\nМисол. Ускунани ижарага олиш.\nЎзбекистон корхонаси Россия заводларидан биридан бир нечта дастгоҳларни ижарага олган, уларда Ўзбекистонда ишлаб чиқариладиган ўз маҳсулотлари учун бутловчи қисмларни ишлаб чиқаради.\nЎзбекистон корхонаси Ўзбекистондан ташқарида бўлган кўчар мол-мулкни (транспорт воситаси эмас) ижарага олганлиги боис, республика ҳудуди мазкур хизматни реализация қилиш жойи деб эътироф этилмайди. Бинобарин, Ўзбекистон корхонаси-ижарачи олинган хизматлардан солиқ агенти сифатида ҚҚС тўламайди.\nХизматлар транспортни узоқ муддатли ижарага бериш билан боғлиқ бўлса\nТранспорт воситаларини узоқ муддатли ижарага бериш билан боғлиқ хизматларни реализация қилиш жойи ижарага олувчининг фаолият кўрсатиш жойи (жойлашган жой) бўйича аниқланади (СК 241-м. 3-қ. 8-б.). Бу Ўзбекистонда реализация қилинган бундай хизматлар, агар ижарага олувчи – Ўзбекистон корхонаси бўлса, Ўзбекистонда реализация қилинган деб эътироф этилишини билдиради. Бунда транспорт воситалари уларни ижарага бериш пайтида қаерда жойлашганлигининг аҳамияти йўқ.\nЭслатиб ўтамиз! Ушбу реализация қилиш жойини аниқлаш қоидасини фақат транспорт воситаларини узоқ муддатли ижарага беришга нисбатан қўллаш мумкин. Қисқа муддатли ижарага бериш бўйича реализация қилиш жойи транспорт воситалари уларни ижарага бериш пайтида жойлашган жой бўйича аниқланади.\nТранспорт воситаларини ижарага бериш шартномаси, агар 30 кундан ортиқ муддатга тузилган бўлса, узоқ муддатли ҳисобланади. Истисно – ҳаво ва денгиз кемалари, вертолётлар ва темир йўл транспортининг ҳаракатдаги таркиби. Бу ҳолларда 90 кундан ортиқ муддатга ижарага бериш узоқ муддатли ҳисобланади.\nМисол. Транспорт воситасини узоқ муддатга ижарага бериш\nЧет эл компанияси Ўзбекистон автокорхонасидан Тошкент шаҳрида 2 ойга юк автомобилини ижарага олади.\nИжара муддати – 30 кундан ортиқни ташкил этади, шу боис у – узоқ муддатли саналади.\nИжарага олувчи – чет эл компанияси, шу боис транспорт воситаси Ўзбекистонда ижарага берилишига қарамай, Ўзбекистон хизматларни реализация қилиш жойи деб эътироф этилмайди. Бинобарин, Ўзбекистон корхонаси-ижарага олувчида ушбу хизматларни реализация қилиш бўйича айланмадан ҚҚС ҳисоблаш бўйича мажбурият юзага келмайди.\nАгар хизматлар транспортни қисқа муддатли ижарага бериш билан боғлиқ бўлса\nТранспорт воситаларини қисқа муддатли ижарага бериш билан боғлиқ хизматларни реализация қилиш жойи ушбу транспорт воситаларининг уларни ижарага бериш пайтида жойлашган жойи бўйича аниқланади (СК 241-м. 3-қ. 8-б.). Бу, агар транспорт ижарага бериш пайтида республикада жойлашган бўлса, бундай хизматлар Ўзбекистонда реализация қилинган деб ҳисобланишини билдиради. Ва тегишинча, аксинча, агар транспорт воситаси уни бериш чоғида чет элда жойлашган бўлса, ижарага бериш бўйича хизматлар чет элда реализация қилинган деб ҳисобланади.\nЭслатиб ўтамиз! Ушбу реализация қилиш жойини аниқлаш қоидаси фақат транспорт воситаларини қисқа муддатли ижарага беришга нисбатан қўлланилиши мумкин. Узоқ муддатли ижарага беришга нисбатан реализация қилиш жойи ижарага олувчининг фаолият кўрсатиш жойи (жойлашган жойи) бўйича аниқланади.\nМисол. Транспорт воситасини қисқа муддатли ижарага бериш\nЎзбекистон корхонаси чет эл компаниясидан Тошкент шаҳрида 20 кунга юк автомобилини ижарага олади.\nТранспорт воситаси ижарага бериш пайтида Ўзбекистонда жойлашган. Ижара муддати – 30 кундан кам, шу боис у – қисқа муддатли деб саналади.\nМазкур ҳолда ижарага бериш бўйича хизматларни реализация қилиш жойи Ўзбекистон деб эътироф этилади. Агар чет эл компанияси Ўзбекистонда ҚҚС тўловчиси сифатида ҳисобга олинмаган бўлса, Ўзбекистон корхонаси-ижарага олувчи солиқ агенти сифатида ижара қийматидан ҚҚС тўлаши шарт.\nҚҚС ҳисоб-китоби тартиби шартнома шартларига – ижара қийматида солиқ суммаси назарда тутилганлигига боғлиқ (СК 255-м. 6, 7-қ.).


Зайнабитдинов Саиджаҳон деган бир дўппифуруш танишим бўлар эди ( Равоний , Х деган лақаблар билан ҳам ҳануз уни-буни ёзиб туради дейишади). Бир пайтлар ўзича туғилган кунимга бағишлаб шеърга ўхшаган нарсалар ҳам ёза бошлаганди. Сўнг унга салом, бунақа мақтов керак эмас, деб хат йўллагандим.\nЖумладан, у кўп бор , Бобур Маликов, Жаҳонгир Муҳаммад, Абдураҳим Пўлатов, Салай Мадаминов , Мўътабар Тожибоева , Толиб Ёқубов сингари кишилар ҳақида қизиқар эди.\nҲарқалай унинг битикларидан келиб чиқиб, таъмагирона, айғоқчиларга хос хатлар ёза бошлагач алоқани аста – секин уздим. Кейинчалик , у мен қолиб , отам, туғилиб ўсган қишлоғим шаънигача ҳақоратлар ёғдирилган, ҳатто кийган костюмимга жалаб хотинлар каби осилиб бир нималар ёзиб, кўпчилик исловотхона атай бошлаган сайтларда тарқатаётганини танишлар айтиб қолишди. Мен “тенгсиз билан тенг бўлма, теварак этагинг тезак бўлади”, дейилгандай унга эътибор қилмадим. Лекин у шу кунларда ғоят ҳаддидан ошиб, кўпчилик кўзи тушадиган жойларда беандиша иғвогарликда бардавом экан. Унинг қичиётган жойига тегадиган бир нима кутаётибди чамаси.\nХуллас… Ўзбекистон инсон ҳуқуқлари жамиятининг ( ЎИҲЖ ) 2000 йиллардаги раиси Толиб Ёқубов водийни яхши биласиз, Қўқон шаҳри , Фарғона, Андижон вилоятларида бўлимларимизни очишга кўмаклашинг, дея илтимос қилиб қолди. Мен яхшиликка бўлса бош устига, дея водий бўйлаб сафар бошладим. Айтилган шаҳар, вилоятларда бўлдим. Жумладан Андижон шаҳар, Чувама кўчадаги дўппидеккина 19- уйда яшайдиган дўппифуруш Зайнобитдиновникида ҳам.\nАвлод-аждодларимиздан бир насиҳатга ўхшаган ҳаётий сабоқ қолган. Яъни носфуруш, пистафуруш, кисфуруш ва шунга ўхшаш майдакаш одамлардан сал йироқ юр, дейишган. Лекин мен бу насиҳатга :”ҳамма одам бир одамда”, деган фикр билан унча эътибор бермаган эдим. Айниқса дўппифурушлар одамларнинг азиз бошига заҳмат чекиб бошкийим тикишадику, дегандим. Энди билаётибманки , “нокасга салом бердим, тўрт танга товон бердим” , деганларидек ҳаммаси эмас Зайнобитдинов каби дўппифурушлар барибир пасткашлигини қўймас экан . У ҳақиқий дўппифуруш бўлганда балки бу каби майда иғвогарликни касб қилмас эди. Лекин унинг ўзининг айтишича дўппини таглигини Чустдан олиб келиб, устига ўн ҳисса нарх қўйиб чайқовчилик билан шуғулланар экан. Нима ҳам дейсиз, кўршапалак учгани билан қуш бўлмагани каби, дўппифуруш зайлобитдин каби чайқовчилар ким ҳам бўларди?\nУ Толиб Ёқуб ташкилотни рўйхатдан ўтказиш учун имзоларни нотариус тасдиғидан ўтказишга бериб юборган пулларни қуртдек санаб олар экан, уни ҳуқуқбонликка етаклаган инсонлар юзига оёқ қўйиб , пулларни жиғилдонига ургач, кейинчалик ЎИҲЖга орқа ўгириб, бошқа ташкилотларга ўтиб кетибди деб эшитдим. Ҳозир эса сал муддат аввал тош отиб юргани бир шахснинг ташкилоти панжаси туширилган расмни орқасига урдириб юрибди, дейишади. У фотосурати кетига панжа урдирган ташкилот раиси ҳақдаги Зайнобитдинов хатини ҳам кези келганда эълон қиламиз.\nДарвоқе , Занйобитдинов нега узоқ вақтдан буён орқаворотдан менга тошлар отиб келяпти? Бу ҳақда анча мулоҳаза қилиб, қаерда уни оғринтириб қўйдим, дея у ҳақдаги хотираларимни иложсиз тиклашга тўғри келди.\nОхийри балки у ўзи ёзган хатларни сайтда эълон қилсин , дегану мен эса одамларни риоя -андиша қилиб, чоп этмаганим боис хафамикан, деган ўй билан ўзича доно- даҳо-ю аслида эчкига ўхшаб маъровчи чаласаводнинг ёзганларини хатоларини тузатмай эълон қилишни бошламоқчиман. Уни “Равонийдан равон хатлар”, деган бир умумий сарлавҳа остида эълон қилиб борсакмикан ё ..? Уларнинг қанчалик равон ёки норавонлигига эса ўқувчилар ўзлари баҳо берсинлар.\nЭнди бир йўла Толиб аканинг сизга карши ёзган маколаси хакида кискача айтиб ўтай. Сизни кўллаб, мен “Янгидунёга” изох жўнатгандим. Юсуфбой, шу ерга келганда сал холислик принципидан чекинди, яъни, изохимни кўймади: 2000 йили биз Андижонда биринчи бюллетенимизни чикаргандик. Сўнги сахифасида, Избосканда отишмада халок бўлган, милиция подполковниги Баходир Хошимовнинг якинлари ва хамкасбларига таъзия билдиргандик, яъни, никролог бергандик. Ишонсангиз, Толиб ака “Нимага мента никролог бердиларинг” деб, бизни хуноб килиб ташлаганди. Мен “Уям одам-у”, деганимда, русча килиб, “мент есть мент” деганди. Ўзига келганда ўзгаришни каранг. Мен уни укаси мелисалигини шу, бандачилик килганидан билдим. Майли, Худо рахмат килсин. Уям одам. Лекин Толиб аканинг нохолисликларига гохида хайрон коламан. Унака десак, бошкалар хам колишмайди. Майли, хаммалари Худога хавола.\nТолиб Ёкубовдек муттахам одам бўлмаса керак. Пўлатов ундан колишмайди-ю, лекин ТЯ уни ярим йўлда колдиради. Нимага денг, Пўлатов хар холда сал дийдаси тўқроқ. Менга камоқдан чикканимда 150 доллар жўнаттирган. Дилмурод Мухитдиновга 200 жўнатди, кейин яна 200 тўйига жўнатди, пулни шахсан ўзим олиб бориб бердим. ТЯ бунака ишни килишга мутлако ожиз, пулни ўлгидек яхши кўради. Билишимча, 2001 йили Пўлатов ТЯга 9000 доллар жўнатган “Бирликни” рўйхатдан ўтказиш ишлари билан шуғулланишга. ТЯ бу пулни топ-тоза еб, сингириб юборган. Кейин ставка Василага қилинган. Васила канча пул олган билмадим, лекин у осонрок “эзгуликни” рўйхатдан ўтказиб, ўзига чорбок килиб олди. ТЯ бундан шу кунгача жунини юлиб келади. Аввал, ОПЧУни ўтказмасаям грантлар олиб, маза қилиб юрувди. Лекин замон ўзгариб, ОПЧУни рўйхатдан ўтказмаганлиги ТЯни банқрот қилди. Бўлаётган жанжалларни илдизи ўша йилларда.\nThis entry was posted on April 11, 2011 at 10:47 am and is filed under Mutabar Tojiboeva, Rizo Obid, Saidjahon Zaynobiddinov.\tYou can follow any responses to this entry through the RSS 2.0 feed. You can skip to the end and leave a response. Pinging is currently not allowed.\nOne Response to “Zamondosh”\nUh, qanaqa dagadliviy bo’p ketibsan-a, darrov gap qayoqqa borayotganini tushunib olding-a!


«Хоҳласангиз, расмга олинг». Тошкент вилоятида ЙПХ ходими «маска отмен бўлганини» айтди — видео - Bugun.uz\n«Хоҳласангиз, расмга олинг». Тошкент вилоятида ЙПХ ходими «маска отмен бўлганини» айтди — видео\n14:08 | 30-12-2021\nЙўл ҳаракати хавфсизлиги бош бошқармаси ижтимоий тармоқда тарқалган, ЙПХ ходими томонидан тиббий ниқоб тақиш мажбурий эмаслиги айтилган видео юзасидан муносабат билдирди.\nМалум бўлишича, 30 декабрь куни соат 10:30 да Тошкент вилояти Оҳангарон тумани ҳудудидан ўтувчи А-373 автомобиль йўлининг 143-километрида ЙПХ ходими И.Ҳ. томонидан «Lacetti» русумли автомобиль ҳайдовчиси тўхтатилган. Ўзаро мулоқот жараёнида ушбу автомобиль йўловчиси томонидан ЙПХ ходими тиббий ниқоб тақмагани бўйича эътироз билдирилган. Ходим тиббий ниқоб тақиш мажбурийлиги бекор қилинганини таъкидлаб, фуқарога нотўғри маълумот етказган.\n«Ўзбекистон Республикасига коронавируснинг кириб келиши ва тарқалишининг олдини олиш бўйича республика махсус комиссияси томонидан тиббий ниқобни тақиб юриш мажбурий эмаслиги бўйича ҳеч қандай қарор эълон қилинмаган», дейилади хабарда.\nҲозирда ЙПХ ходимига нисбатан Тошкент вилояти ИИББ томонидан хизмат текшируви ўтказилмоқда.\nАввалроқ Қорақалпоғистонда ЙПХ ходими ва «мойка» ишчиси жанжаллашгани ҳақида хабар берилганди. Шунингдек, Қорақалпоғистонда бош кийимидан алкотестер сифатида фойдаланган инспекторга қаттиқ ҳайфсан берилган.